text:
Tók nakrar myndir av Sam og hvirlunum, sum komu buldrandri inn og út eftir vágni, myndirnar eru tiknar nakað eftir klokkan 7 í morgun. Her filmsklipp og nakrar myndir, sjá herundir. SáH
Fitt av vindi í nátt, Gerðabøur upp til 30 m/s í hvirlunum
Tað hevur verið fitt av vindi í nátt. Tað mesta var við Gjáarskarð, har er stormur og í hvirlunum upp til 45 m/s. Í Klaksvík hevur eisini verið fitt av vindi, men har sigur Landsverk, at tað er andøvsgul og í hvirlunum upp til 30 m/s, sjá koyrilíkindi klokkan 05:10 í morgun herundir: SáH.
338 eru nú bjargaði í land av ferðmannaskipinum Viking Sky
Tað vóru 1373 fólk við skipinum Viking Sky, har av vóru 915 ferðafólk og sum var sera tætt við at renna á land í Norra ígjár, tá ið allir motorarnir á skipinum steðgaði upp klokkan 14:00. Veðrið var sera vánaligt, tað var kolandi stormur og man tað ikki vera tann sami stormurin sum rakti Føroyar Les meira…
TV2 skrivar um stormin í Føroyum um vikuskiftinum
TV2 skrivar um stormin fríggjadagin og har blívur upplýst, at hvirlurnar vóru heilt upp í 220 km/t og tað er 62 m/s og tað er nógv harðari enn nøkur ódn í Danmark, sum hevur rakt Danmark, tí har er metið 53,5 m/s og tað var í ódnini Allan, les meira her, “Færøerne ramt af kraftig Les meira…
Borðoyarvík ikki vøkur í morgun
Veðrið hevur verið sera vánaligt í morgun, men nú er eitt sindur betri. Vindurin er minkaður nakað. Her nakrar myndir frá Borðoyavík tiknar í morgun umleið kl. 08:45 SáH
Stormurin er byrjaður
Her á Helnabrekku er nógvur vindur í løtuni og lovar hann enn meira vind seinni í morgun. Landsverk boðar frá nógvum vindi á Kambsdali nú klokkan 04:45 eru koyrilíkindi sera vánalig og í hvirlunum upp til 43 m/s á Kamsdali. TV2 skrivar um veðrið í Føroyum í dag, les her, “Kraftig storm kan ramme Færøerne Les meira…
Vit skulu verja Føroya og føroyska umhvørvið fyrst og fremst.
Eftir eina grein á javnaðarportalinum In.Fo fríggjadagin, har undirrittaði var siteraður meira ella minni rætt í sambandi við kjak um føroyska íkastið við stríðið ímóti veðurlagsbroytingum, er rættiligt rok komið í. Haldi ikki eg fari skeivur, tá eg sigi, at føroyskir politikkarar vóru við frá byrjan av á veðurlagsráðstevuni í Rio dé Janeiro í 1992, Les meira…
Tað er øgiliga hált og glerstoytt í Klaksvík
Koyrdi ein túr kl. 06:00 í morgun og fór ein rundtúr í Klaksvík og tað er øgiliga hált og glerstoytt runt alla Klaksvíkingina. Gravmaskinurnar hjá Klaksvíkar Kommunu eru úti og grava og eisini verður salta, men vegirnir eru sera hálir og tað sirmar eisini og tískil er illa koyrandi. Eg fór niðan eftir Biskostøbrekkuna, komin Les meira…
Býarbussarnir koyra ikki fyribils
BÝARBUSSARNIR KOYRA IKKI FYRIBILS. Vegna vánalig koyrilíkindi koyra býarbussarnir ikki fyribils. Boðað verður frá, tá býarbussarnir koyra aftur. Kunna teg um broytingar á Klaksvik.fo
Nógvur kavi komin niður, skúlar runt landi hava stongt og bussar koyra ikki
Nógvur kavi er komin niður í nátt og nógvar avlýsingar hjá Strandferðsluni eru, har bussar ikki koyra, eitt nú til Kunoyar, sjá niðanfyri, meira kunning á heimasíðuni hjá Strandferðsluni, klikk her: www.ssl.fo Her filmsklipp tikið upp í morgun á Helnabrekku.


c: text/html

text:
Fílur
Ein fílur (úr arab. fil) talumál elefantur, kvæðamál ólivantur (úr miðenskum olifant) er eitt súgdjór, ið livir í Afrika og Asia. Tað eru trý núlivandi sløg av fílum í heiminum: Afrikanski runnafílurin, Afrikanski skógafílurin og Asiatiski fílurin - eisini ofta umrøddur sum indiskur fílur. Groft sagt er munurin fílanna ímillum, at afrikansku fílarnir hava stór oyru, meðan indisku fílarnir hava minni oyru. Afrikanski fílurin er størsta súgdjór á landi. Kvennfílurin og ungarnir halda tætt saman. Størsti kvennfílurin er oddafílurin og hinir elta hann. Afrikanski fílarnir fara ígjøgnum regnskógin í Afrika í flokki einir 20 saman.
Dømi um útdeyð fílasløg eru t.d. Sýriskur fílur, Mammutur og Mastodontur.

robotstxt: allowed

filter: keep


text:
Nokk av magnesium við vanligum kosti
Í Degi & Viku fríggjakvøldið 9. oktober sóu vit, at fólk renna á apotekið at keypa sær magnesiumískoyti í hópatali. Men er tað neyðugt við magnesiumískoyti?
So var triðja av fýra greinum í greinarøðini um heilsuframa og fyribyrging í Dimmu seinasta fríggjadag. Hesar greinar viðgera sjúkrarøktarfakligar spurdómar viðvíkjandi heilsuframa og/ella fyribyrging í samfelagsligum høpi og verða skrivaðar sum partur av sjúkrarøktarfrøðiútbúgvingini á Fróðskaparsetri Føroya. Tey lesandi eru tá komin um hálva leið í útbúgvingini.
Vit endurgeva eisini hesa greinina um magnesium her á heimasíðuni hjá Setrinum.
Magnesium: Ikki neyðugt at renna á apotekið – nokk við vanligum kosti
Í Degi & Viku fríggjakvøldið 9. oktober sóu vit, at fólk renna á apotekið at keypa sær magnesiumískoyti í hópatali. Hillarnar standa tómar fyri mineralinum magnesium. Hvat er hetta evni, hví er tað gott fyri okkum, hvussu nógv hava vit tørv á, og er tað neyðugt við magnesiumískoyti?
-
23.04.2019 Setrið Depilin fyri heilsugranskingMaria Skaalum Petersen nýggjur leiðari í Depilinum fyri Heilsu- og AlmannagranskingFróðskaparsetur Føroya (FF), Landssjúkrahúsið (LS) og Deildi...
-
17.04.2019 Setrið Føroyamálsdeildin Námsvísindadeildin Náttúruvísindadeildin Søgu- og samfelagsdeildin LestrarskrivstovanUmsóknarfreist til kvotu 2 farinÁ midnátt 15. apríl var freist at søkja inn til lestur á Set...
-
12.04.2019 NáttúruvísindadeildinFrágreiðing um haruveiðuna í 2018Nú alt er talt saman, kom samlaða talið av skotnum harum í 2...


text:
Kuvaitiskt oljufelag ætlar at arbeiða á norska landgrunninum
Kuvaitiska oljufelagið, KufPec, havur gjørt íløgur
fyri slaka milliard dollarar í norska partinum av Norðsjónum seinastu tvey
árini, og nú ætlar felagið sjálvt at arbeiða í økinum, sigur forstjórin í
felagnum við Finansavísina.
Í fjør keypti
KufPec franska partin hjá Total á oljupallinum Gina Krog.
“Uppstarturin av
Gina Krog-leitiøkinum fær okkum upp á eina framleiðslu uppá nærum 30.000 tunnur
um dagin í mun til nærum null fyri tveimum árum síðani,” sigur forstjórin í
KufPec.
Hann sigur, at
ætlanin er at kuvaitiska oljufelagið skal skrúva upp fyri íløgunum í økinum, og
tey ganga eftir at verða góðkend sum operatørur í økinum.
“Ætlanin er
samstundis at hála norsku framleiðsluna uppá 40.000 tunnur um dagin lutfalsliga
skjótt,” sigur forstjórin í KufPec, Nawaf S. Al-Sabah.
Kelda:
Shippingwatch


text:
Nú ber til at søkja inn á miðnámsútbúgvingarnar, sum byrja eftir summarfrítíðina í 2017.
Tú kanst søkja við talgildum umsóknarblaði her: www.innskriving.fo.
Talgilda umsóknarblaðið er knýtt at sama dátugrunni, sum skúlar skráseta støðu- og próvmet í. Brúkar tín skúli dátugrunnin, heintar skipanin tí sjálv persónsupplýsingar, støðu- og próvmet fram í umsóknarblaðið. Talgildað umsóknarblaðið er lættasti vegur at søkja, og leiðbeining sæst á heimasíðuni.
Til ber eisini at søkja við pappírsútgávuni, sum tú kanst taka niður her:
Kunningarfaldarin um gymnasialu breytaskipanina liggur her.
Kunningarfaldarin um yrkisnám liggur her.
Umsóknarfreistin er 15. mars 2017
Um tú veitst okkurt, sum VP ikki veit - skriva so til vp@vp.fo


text:
Liberalisma
Liberalisma ella frælsistevna er ein politisk hugsjón, har týdningarmest er at leggja dent á frælsi og møguleikar hins einstaka, veikan stat og lágan skatt. Liberalisma verður mett at vera ráðandi politiska hugsjón í Vesturheiminum. Harafturat eru javnrættindi týdningarmikil liður í liberalismu, t.e. øll skulu hava somu rættindi og somu møguleikar. Allir borgarar og øll vinna skulu hava fullan rætt til at virka innanfyri somu galdandi lógarkarmar. Týdningarmikið við liberalismu er eisini, at tey, sum arbeiða, skulu fáa pengar, meðan tey, sum ikki arbeiða, meira ella minni ongar pengar skulu fáa. Í fronsku kollveltingini vóru loysanarorðini ’’frælsi, javnaður og brøðralag’’. Liberalisman setur frælsi í hásæti. Í 1789 kom mannarættindayvirlýsingin, sum í 17 greinum vísir á grundleggjandi menniskjarættindi. Í 19. øld vóru mong hugtikin av liberalismu. Øll skuldu hava sama rætt at siga sína hugsan bæði í skrift og talu. Liberalistisku sjónarmiðini ávirkaðu eisini fíggjarstøðu landanna. Greiðastu mótsetningar til liberalismu eru sosialisma, kommunisma og marxisma. Meðan statirnir eru tann grundleggjandi eindin í merkantilismu og kommunismu, er einstaklingurin grundleggjandi eindin í liberalismu.[1]
Hugsanir í liberalismu kunnu í stóran mun knýtast til hugsanir Johns Lockes (1632- 1704) og Adams Smiths (1723-1790). Smith vildi vera við, at tann einstaki er sjálvsøkin, men at tað er ein fyrimunir fyri samfelagið sum heild.[2] Adam Smith helt, at um øll í einum landi gera tað, sum loysir seg best fyri tey sjálvi, so er hetta eisini gott fyri heildina.[3] Smith skrivaði í 1776 bókina The Wealth of Nations. Hetta verk var ætlað sum ein atfinning at verandi merkantilistisku skipan. Um hetta mund vóru nógvar avmarkingar fyri búskaparligum virksemi galdandi. Merkantilistiska skipanin hevði lagt upp til, at stjórnir skuldu leggja seg út í búskaparligar stýringar av vinnulívi við tí endamáli at veksa um útflutning og avmarka innflutning. Á henda hátt fóru lond at standa seg betur í kappingini mótvegis øðrum londum, og hetta hevði týdning fyri ríkidømi í einstaka landinum. Smith hevði eina aðra fatan. Hann grundgav fyri fríhandli og bert avmarkaðari uppílegging frá politiskari síðu. [4]
Tað, at marknaðurin skal vera fríur, merkir ikki, at øll kunnu gera, sum tey vilja. Ein fortreyt fyri liberalismu er, at statirnir tryggja frælsi hins einstaka. Frælsi skal ikki nýtast til at snýta onnur, og er tað soleiðis, at vit á einum øki í samfelagnum fáa eina monopolfyritøku, so skal hon annaðhvørt upploysast í fleiri smærri fyritøkur. Tær strongu kappingarlógirnar, sum eru galdandi í Vesturheiminum, eru júst gjørdar við tí fyri eyga at tryggja ein sterka kapping. Hetta er liberalistiskur vinnupolitikkur. Sjálvur hornasteinurin í einum liberalum búskapi er privatur ognarrættur. Tá ið tilfeingið er á privatum hondum, er størri vilji at gagnnýta tilfeingið effektivt.[5] Adam Smith var av tí áskoðan, at fríur handil er av størsta týdningi, og at staturin ikki eigur at leggja seg út í marknaðin, tí at marknaðurin er sjálvregulerandi. Hann doypti hesa mekanismuna ósjónliga hondin (enskt: The invisible hand).[6]
Aftaná Seinna heimsbardaga tók av álvara eitt liberalistiskt rák seg upp í heimsbúskapinum. Endamálið var m.a. at menna heimshandilin við tí grundgeving, at handil er drívmegin aftanfyri vøkstur og búskaparligari menning. [7] Tað finnast nógv ymiskt sjónarmið innan liberalismu. Tað er tey, sum leggja dent á búskaparliga javnstøðu og leggja seg upp ímóti sosialliberalistiskum sjónarmiðum, meðan onnur halda, at frælsi hins einstaka er týdningarmeiri enn sosialt rættvísi.[8]
Klassisk liberalisma leggur dent á einstaklingin, ognarrættin, atomismu, laissez-faire kapitalismu (búskaparlig liberalisma ella kapitalisma). Tann modernaða liberalisman hevur positivari áskoðan á stjórnina. Góðkenning av ávísari redistributión og laissez-faire kapitalisman vrakað. Í USA eru demokratar tað, sum amerikanarar kalla «liberalir» (vinstrahallir). Á tí høgrahallu síðuni í Evropa finnast fleiri rætningar, eitt nú sosialliberalisma, liberalisma og klassisk liberalisma.
Keldur[rætta | rætta wikitekst]
- ↑ Heywood, A. 2000. Key Concepts in Politics. New York City, New York: Palgrave Macmillan. ISBN 9780312233815. Page 60.
- ↑ McLean, I. & McMillan, A. (eds.). 2003. Positivism Oxford Concise Dictionary of Politics. Oxford: Oxford University Press. Page 491.
- ↑ Crane, G.T. & Amawi, A. (eds.). 1997. The Theoretical Evolution of International Political. Oxford: Oxford University Press. ISBN 9780195094435. Page 56.
- ↑ Heywood, A. 2005. Politicial Ideologies, An Introduction, 4th edition. New York City, NY: Palgrave. ISBN 9780230367258. Page 51.
- ↑ Balaam, D. N. & Veseth, M. 2008. Introduction to International Political Economy, 4th edition. Upper Saddle River, NJ: Pearson Education. ISBN 9780205791385. Page 40.
- ↑ McLean, I. & McMillan, A. (eds.). 2003. Positivism Oxford Concise Dictionary of Politics. Oxford: Oxford University Press. Page 491.
- ↑ Mingst, K.A. 2008. Essentials of International Relations – 4th edition. London: W.W. Norton & Company. ISBN 9780393921953. Page 258.
- ↑ Gilpin, R. 1987. The Political Economy of International Relations. Princeton, NJ: Princeton University Press. ISBN 978-0691022628. Page 27.


text:
Gjaldoyrakonta
Um virkið hevur handil við útheimin og tí hevur nógvar inntøkur í einum øðrum gjaldoyra, kunnu tit stovna eina gjaldoyrakontu, har peningurin verður settur beinleiðis inn, uttan at verða vekslaður til danskar krónur. Gjaldoyrakontan kann stovnast í øllum mest vanligu gjaldoyrunum.
Fyrimunir við gjaldoyrakontu:
- Gjaldoyrakontur kunnu stovnast í øllum høvuðsgjaldoyrum: EUR, SEK, NOK, ISK, GBP, USD, CAD, CHF og JPY
- Gjaldoyraváðin minkar
- Lægri kostnaður, tí tað eru ongar útreiðslur til veksling og kursmun


text:
Undan ferðini vestur í Vágar seinnapartin hevði næstbesta liðið hjá Skála hvørki vunnið ella tapt. Allir fýra dystirnir vóru endaðir við javnleiki.
Í dag tapti Skála 3-1. Harvið hevur liðið fýra stig eftir fýra javnleikir og eitt tap.
Jan Ingason Hansen legði Skála framum longu í sjeynda minutti. Skálaleiðslan helt, inntil ein stórur hálvur tími var farin. Tá javnaði Hørður Ingi Egilson. Hann var ikki millum teir fyrstu ellivu hjá 07 Vestur. Í 26. minutti avloysti hann Solomon Kwao, og seks minuttir seinni skoraði hann.
07 Vestur skoraði tvey mál í seinna hálvleiki. Ken Fagerberg var málskjútti seks minuttir eftir steðgin, og í 62. minutti staðfesti liðformaðurin Høgni Egilstoft Nielsen heimasigurin, tá ið hann skoraði til 3-1.
Sigurin ber við sær, at 07 Vestur framvegis ikki hevur tapt. Úrtøkan er trettan stig, og 07 Vestur hevur eins nógv stig sum Víkingur, ið er ovast á støðutalvuni.
Í sætta umfari skal 07 Vestur spæla á Sandi, meðan Skála fer í Gundadal at hitta B36.


text:
Vit søkja eftir einum námsfrøðingi at arbeiða í einum av okkara barnagarðsstovum. Talan er um eitt 30-35 tímar fast starv at byrja 01.05.19 ella eftir avtalu. Lesandi, ið fáa prógv í summar eru eisini vælkomin til at søkja. Um námsfrøðingur ikki søkir starvið, verður eitt hjálparfólk sett í tíðaravmarkað starv.
Dr. Ingridar Meinigheitsbarnagarður er ein sjálvsognarstovnur. Vit hava tríggjar stovur: Bólið (vøggustova), Reiðrið og Látrið. Starvið, ið leyst er at søkja, er á Reiðrinum har 20 børn í aldrinum 3-6 ár ganga.
Vit kunnu bjóða:
Vit vanta, at tú:
Starvið verður sett sambært sáttmála millum Føroya Pedagogfelag og Kommunala Arbeiðsgevarafelag Føroya.
Umsøkn saman við avriti av prógvi, møguligum viðmælum og royndum skulu sendast til drim@olivant.fo í seinasta lagi 24.04.19.
Meira fæst at vita um starvið við at venda sær til stovnsleiðaran Beintu J. Danielsen á tlf. 212253.


text:
Tilfeingi
Tað finst ein ørgrynna av tilfari og kunning um føroyska gransking og um evni, sum hava týdning og áhuga fyri gransking í Føroyum. Vit hava savnað og skipað nakað av hesum tilfari á síður í valmyndini vinstrumegin.
Her kann nevnast, at vit hava Heilagrunnin, har vit royna at skráseta allar føroyskar granskarar úti og heima og granskarar, sum arbeiða í Føroyum.
Her er Stuðulsyvirlitið, har allar verkætlanir stuðlaðar av Granskingargrunninum síðani 2001 og allar granskingarverðkætlanir stuðlaðar av Sjúkrakassagrunninum síðani 2014 eru skrásettar.
Her eru søvn við ph.d.ritgerðum og øðrum vísindaligum tilfari, yvirlit yvir fyrilestrar, tilfari frá undanfarnu Vísindavøkunum og annað.
Nakrar evnissíður eru við almennari kunning um gransking, um Open Access og annað.
Síðani eru hentar slóðir skipaðar landafrøðiliga, evnisliga og í málbólkar.
Saknast okkurt tilfar, frætta vit fegin á gransking@gransking.fo


text:
Ein bóndi var í Mittúni á Kirkju í Fugloy, sum var so út av lagi sparin upp á tað, sum hann átti. Ongantíð vildi hann vera í uppisetri við nøkrum. Eitt gróthús átti hann, fult av korni (kallað gróthúsið í Liða), og har mátti eingin koma uttan hann sjálvur at taka heimakorn. Konuni vildi hann ikki lova at fara, tí hann helt hana vera ov oyðslusama. Ein vetur legðist hann sjúkur, og konan sendi so ímillumat yngsta sonin at bera eina meis av korni heim (í teirri tíðini var sodnur ikki kendur; kornið var turkað í meisum). Tað gekk nú við hetta lag, og maðurin lá sjúkur allan veturin. Tá ið leið nakað út á várið, bað hann konu sína fara í gróthúsið at vita, hvussu mikið ið tikið var av korninum. Nakað ovarlaga í gróthúsvegginum var ein steinur, sum stóð eitt sindur framúr. Hendan stein hevði bóndin til merkis, hvussu nógv ið kornið minkaði. Tá ið niðurum kom, tá minkaði nógv, helt hann. Konan fór, sum hann bað, og sá, at kornið var ógvuliga nógv minkað; tað var farið langt niður um steinin. Hann spyr hana, tá ið hon kemur aftur; men konan ræðist at siga honum satt, sum er. “Tað er rættuliga væl eftir av korni,” sigur hon. “Um tað er komið niður at steininum?” “Nei, minni enn so.” Nú er bóndin fegin. Tá ið nøkur tíð er farin, verður hann betri til heilsuna og býður til at krúpa fram. Tað fyrsta hann heldur seg vera so frægan, fer hann at fjakka niðan í gróthúsið til at hyggja eftir korninum. Tá ið hann kemur, er mestan alt uppi; tað er ikki meira eftir enn upp í eina meis. Hann oman aftur, fúkandi óður, og sigur við konuna, at annaðhvørt hevur hon logið, ella er kornið stolið: tað er ikki meira enn ein meis eftir. Hon vil ikki vera við, at hon hevur logið; tað man vera stolið, sigur hon. Tað er tað sama, heldur hann; tjóvin skal hann fáa leitað upp, og hann skal fáa merki. Ikki skal hann steðga fyrr enn á Sumbiarsteini, lovar bóndin. Um várið ger hann eina ferð til Havnar, tosar har við ein gandakall úr Suðuroy og biður hann hjálpa sær. Tá ið hann kemur norður aftur, heldur hann, at nú man hann mestan fara at síggja, hvør ið hevur stolið heimakornið frá sær. Frá hesum degi fer sonurin at liva so vánaliga og verður alt at versna; hendur og føtur kryplast á honum og so kroppurin allur. Nú iðraði bóndin seg eftir tí, sum hann hevði gjørt. Ráð vóru søkt, men einki batti: sonurin varð krypil og doyði, tá ið fá ár vóru umliðin.
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
Páskastevna í Frelsunarherinum
Um páskini fáa vit vitjan av Signe Helene og Erlig Mæland, oberstum, úr Noregi.
Sí skránna her...
Vælkomin á páskastevnu í Frelsunarherinum í Tórshavn.
Vit hava vitjan av Signe Helene og Erlig Mæland, oberstum, úr Noregi, sum tala og syngja á møtunum. Signe Helene og Erlig eru pensjonistar, men hava verið í tænastu m.a. sum sjefsekreterar fyri Noreg, Ísland og Føroyar, eins og tey hava verið landsleiðarar fyri Danmark. Tey hava áður vitjað í Føroyum.
Páskaaftan millum kl. 12-15 verður serligt tiltak, ið kallast "páskakvirra". Tú kanst koma og fara sum tað passar tær, og er hetta eitt tilboð til tín, sum ynskir at finna ró kring páskaboðskapin og njóta kvirruna í samkomusalinum. Her verða hongdar upp myndir og tekstir úr bókini "De som så Ham" av Jostein Ørum. Vit fáa høvi at møta menniskjum kring Jesus, sum vit vanliga ikki hoyra so nógv til um páskirnar.
Páskamorgun kl. 8 møtast vit til morgunmat og feira páskaboðskapin um at "Jesus er upprisin". Øll eru vælkomin.
Møti verða hesi:
Skírisdag kl. 18.00 Møti v/nátturða
Langafríggjadag kl. 18.00 Møti
Leygardag kl. 12-15 Páksakvirra
Páskadag kl. 08.00 Páskafrøi
kl. 09.00 Hátíðartónar við Landssjúkrahúsið
kl. 18.00 Møti
2. Páskadag kl. 11.00 Møti


text:
Toftir
Á sunnara enda á Eysturoynni, eystanmegin Skálafjørðin, liggur bygdin Toftir. Toftir er markatalsbygd frá landnámstíðini, og t.d. er Rituvík niðursetubygd frá Toftum. Toftir umfatar í dag økið frá Gerðinum úti á Nesi og inn á Høganes. Tann fyrsta búsetingin á Toftum var: Millum áirnar: Fossánna og Hellánna, og hetta økið er framvegis heimrust.
Innihaldsyvirlit
Ítrott[rætta | rætta wikitekst]
Kend toftafólk[rætta | rætta wikitekst]
- Hans Jacob Højgaard, 1890-1980, Tónaskald
- Jógvan Ingvard Olsen, Løgtingslimur
- Johan M. Fr. Poulsen, 1904-1992, Løgtingslimur
- Júst í Túni, íbirtari, undangongumaður, vinnulívsmaður
Keldur[rætta | rætta wikitekst]
Slóðir úteftir[rætta | rætta wikitekst]


text:
Húsreglur
Alment
Hesar húsreglur eru tær yvirskipaðu húsreglurnar hjá Bústøðum – Føroya bústaðafelag. Býlingar kunnu hava sínar egnu húsreglur.
§ 1 Útlufting
Fyri at sleppa undan fuktskaðum skulu øll rúm haldast turr. Týdningarmikið er, at luftað verður út hvønn dag. Tað er neyðugt at lufta væl út við matgerð (nýta eymhettuna), at lufta væl út í baðirúminum eftir bað, at nýta turkitrumlu ella at turka vaskiklæðir úti, og ikki at turka vaskiklæðini inni.
§ 2 Rusk
Húsarhaldsrusk skal koyrast í plastposar í ruskbingjurnar, sum eru uttan fyri íbúðarbygningarnar. Tey, sum leiga, hava sjálv ábyrgd av at beina fyri vandamiklum burturkasti, so sum glasi, battaríum og øðrum. Tað er ikki loyvt at seta rusk ella annað órudd í trappugongd, felags inngongd ella felagsøki. Sigarettstubbar og líknandi skulu beinast burtur og mugu ikki tveitast á felagsøkið.
§ 3 Húsdjór
Viðtøkur um húsdjór verða gjørdar fyri hvønn býling sær.
Djór, sum eigarin í búrum og akvarium, verða ikki roknað sum húsdjór og eru loyvd í øllum íbúðum. Ikki er loyvt at hava skriðdjór. Førarahundar eru tó altíð loyvdir.
§ 4 Súkklur, barnavognar og annað
Súkklur, barnavognar og annað tílíkt skulu standa inni á egnum øki og mugu ikki vera til ampa fyri aðrar leigarar og mugu setast soleiðis, at lættliga slepst fram at felags inngongdum.
§ 5 Akfør og parkering
Bilar og onnur motorakfør eiga at verða parkerað soleiðis, at tey ikki eru til ampa fyri onnur. Tað er ikki loyvt at parkera framman fyri felags inngongdir ella ruskbingjur, tó er av- og áskipan loyvd. Bilar uttan nummarspjøldur, húsvognar og líknandi skulu ikki setast á parkeringsøkið.
§ 6 Larmur
Fyri at hava so gott grannalag sum til ber, eiga leigararnir til eina og hvørja tíð at vera hampiligir móti hvørjum øðrum. Náttarfriðurin skal virðast. Hetta merkir, at friður er millum kl. 22 og kl. 7, og tá er til dømis ikki loyvt at nýta larmandi amboð, at sparka ella at spæla harðan tónleik, uttan so at tað er avtalað við grannarnar frammanundan.
§ 7 Trappurúm
Trappurúmini eru ikki til spæl, renning ella larm. Har skal ikki vera óneyðugur gangur.
§ 8 Ábyrgd og tryggingarviðurskifti
Bústaðir – Føroya bústaðafelag tryggjar allar sínar bygningar. Allir leigarar hava ábyrgd av at tryggja sínar egnu ognir.
§ 9 Skilhald
Allir leigarar eiga at vísa tol og virðing fyri øðrum leigarum. Leigararnir hava ábyrgd av, at gestir eisini halda húsreglurnar. Um so er, at ein leigari ber seg hóttandi, ófantaliga ella harðliga at móti øðrum leigara ella móti umboði frá Bústøðum – Føroya bústaðafelag, kann hetta hava við sær, at leigumálið verður uppsagt alt fyri eitt.
§ 10 Viðgerð av klagum
Leigararnir hava rætt at klaga um atburðin hjá øðrum leigarum í sama býlingi. Klagur skulu sendast skrivliga til Bústaðir – Føroya bústaðafelag.
§ 10 Gildiskoma
Hesar húsreglur eru góðkendar av stýrinum fyri Bústaðir – Føroya bústaðafelag, og eru galdandi frá 18. februar 2014. Bústaðir – Føroya bústaðafelag tilskilar sær rætt av sínum eintingum at broyta hesar húsreglur.
Viðtøkur
Alment
Hesar viðtøkur eru almennu viðtøkurnar fyri leiguvirksemið hjá Bústøðum – Føroya bústaðafelag, og eru góðkendar av stýrinum fyri Bústaðir – Føroya bústaðafelag tann 18. februar 2014.
Viðtøkurnar hava heimild í kunngerð nr. 2 frá 10. januar 2012 um virksemi hjá Húsalánsgrunninum at útvega bústaðir.
Tillutan av bústøðum
Tá Bústaðir – Føroya bústaðafelag leiga út íbúðir til limir í felagnum verða hesar meginreglur fylgdar:
§ 1 Limaskapur í Bústøðum – Føroya bústaðafelag
Persónur, sum vil gerast limur í Bústaðir – Føroya bústaðafelag, skal útfylla umsóknarblað, ið verður latið Bústøðum – Føroya bústaðafelag. Limaskapurin tekur við, tá ið uppskrivingargjaldið er rindað. Síðan skal eitt árligt umsitingargjald rindast. Tað eru trý sløg av limum: Søkjandi limur, søkir íbúð og er klárur at taka av møguligum tilboði um íbúð. Hvílandi limur, fær ikki tilboð um íbúðir, men er á bíðilistanum við møguleika fyri at gerast søkjandi limur aftur. Búgvandi limur hevur fingið tilboð um íbúð, hevur tikið av tilboðnum og er fluttur í eina íbúð hjá Bústøðum – Føroya bústaðafelag, og gerst tí leigari.
§ 2 Innanhýsis bíðilistin
Ein leigari hevur møguleika at skriva seg á innanhýsis bíðilistan, sum gevur framíhjárætt til aðrar íbúðir hjá Bústaðir – Føroya bústaðafelag. Leigarar kunnu skriva seg á hendan listan eitt ávíst tíðarskeið eftir innflytingardagin (í løtuni eitt ár), sum er ásettur í leigusáttmálanum. Fyri at koma á innanhýsis bíðilistan skal eitt nýtt uppskrivingargjald rindast, og hareftir skal eitt árligt umsitingargjald rindast.
Limurin hevur sjálvur ábyrgdina av, at rinda øll uppkravd gjøld. Verður árliga umsitingargjaldið hjá søkjandi ella hvílandi limi ikki rindað, verður limaskapurin strikaður. Fylgjan er, at viðkomandi verður strikaður av bíðilistanum.
Leigarar í einum býlingi kunnu í samráð við Bústaðir – Føroya bústaðafelag skipa seg í leigarafeløg, og fáa ávirkan á viðurskiftini í teirra býlingi.
§ 3 Tillutan av íbúð
Bert limir í Bústøðum – Føroya bústaðafelag, sum eru uppskrivaðir á bíðilista, og sum hava rindað øll skyldug gjøld, kunnu fáa tillutað íbúð frá Bústøðum – Føroya bústaðafelag. Tillutanin gongur fyri seg eftir fastari mannagongd, ið er skipað við innanhýsis bíðilista, uttanhýsis bíðilista og serligum bíðilista, ið verður umsitin av avvarðandi almennum myndugleikum. Bústaðir – Føroya bústaðafelag tilskila sær rætt til at víkja frá hesi mannagongd, tá serlig viðurskifti gera seg galdandi, t.d. í sambandi við tillutan av íbúðum serliga ætlaðar ungum, eldri ella fólki við rørslutarni.
Limur, sum hevur fingið tillutað íbúð frá Bústøðum – Føroya bústaðafelag, fer av øllum bíðilistum, uttan so at hann móti rindan av nýggjum uppskrivingargjaldi og árligum umsitingargjøldum teknar seg á innanhýsis bíðilista. Leigumálið fyri ávísa leiguíbúð kann ikki yvirtakast av øðrum persónum í húskinum. Makin kann tó í ávísum førum yvirtaka leigumálið. Í slíkum føri er tað m.a. ein treyt, at leigumálið próvfast virkar sum fastur bústaður hjá báðum pørtum í parlagnum, og at ógift samlivandi hava verið húski í minst 2 ár.
§ 4 Avtalan millum Bústaðir – Føroya bústaðafelag og leigara
Tá leigumál byrjar, skal leigarin undirskriva leigusáttmála, sýn verður framt, og innflytingarfrágreiðing verður gjørd. Leigarin fær samstundis útflýggjað húsareglugerð fyri býlingin, har leigumálið er, umframt onnur viðkomandi skjøl. Tann lógarkravdi leigusáttmálin verður nýttur, og skulu møguligar serligar treytir skrivast í leigusáttmálan. Allar skyldur og rættindi hjá pørtunum hvør móti øðrum eru lýstar í hesum viðtøkum og í leigusáttmálanum við tilhoyrandi skjølum.
§ 5 Innflyting og bústaðarskylda
Tá limur fær tillutað íbúð, hevur hann skyldu at flyta inn í íbúðina í seinasta lagi 1 mánað, eftir at leigusáttmálin tekur við (yvirtøkudagurin). Í leigusáttmálanum millum leigara og Bústaðir – Føroya bústaðafelag verður yvirtøkudagurin tilskilaður. Leigarar hava bústaðarskyldu, og hetta merkir, at limur, sum hevur fingið tillutað íbúð frá Bústøðum – Føroya bústaðafelag, hevur skyldu at búgva í íbúðini, og skal hann verða skrásettur í Fólkayvirlitinum at hava bústað í íbúðini.
§ 6 Gjøld
Leigari hevur skyldu at rinda øll avtalað gjøld, so sum uppskrivingargjald, árligt umsitingargjald, depositum, húsaleigu, gjøld fyri hita og el við meira. Meginreglan er, at øll gjøld eru kostnaðargrundað.
§ 7 Uppsøgn av leigumáli
Leigari kann siga leigumálið upp við freist nevnd í leigusáttmálanum. Tá leigari heldur allar skyldur, kunnu Bústaðir – Føroya bústaðafelag undir vanligum umstøðum ikki siga leigumálið upp. Bústaðir – Føroya bústaðafelag tilskila sær tó rætt til skrivliga at siga leigumálið upp við uppsagnarfreist sambært lóg um útleigan av bústøðum, um leigari misheldur sínar skyldur, t.d. um húsreglur ikki verða hildnar, leigugjald og onnur viðkomandi gjøld ikki verða rindað, um leigari áhaldandi vísir vánaligan ella hóttandi atburð móti øðrum leigarum ella starvsfólkum hjá Bústøðum – Føroya bústaðafelag, ella um leigarin fer illa um ognir ella felagsøki hjá Bústøðum – Føroya bústaðafelag. Uppsøgnin skal innihalda grundgeving fyri, hví leigumálið verður uppsagt.
Áðrenn Bústaðir – Føroya bústaðafelag kunnu siga eitt leigumál upp vegna mishald leigarans, skal leigarin fyrst fáa ein ávaring við eini freist at rætta fyri seg. Leigari hevur skyldu at endurgjalda Bústøðum – Føroya bústaðafelag tap, ið kemst av, at leigarin, húsfólk hansara ella gestir elva til skaða á tað leigaða.
Í sambandi við serliga grovt mishald av skyldum leigarans, tilskila Bústaðir – Føroya bústaðafelag sær rætt til at ógilda leigumálið uttan freist. Uppsøgn av leigumáli kann eisini koma fyri, um leigaða íbúðin skal rívast niður, um íbúðin skal umbyggjast/umvælast, og tískil ikki kann nýtast til bústað longur, ella um Bústaðir – Føroya bústaðafelag av yvirskipaðum orsøkum selja íbúðina. Bústaðir – Føroya bústaðafelag hava í slíkum førum skyldu til so vítt gjørligt at endurhýsa leigaran.
§ 8 Klagur
Leigarar hava rætt til at klaga til Bústaðir – Føroya bústaðafelag um atburðin hjá øðrum leigara í sama býlingi, um atburðurin hjá øðrum leigara er til munandi ampa. Ósemjur og trætur millum leigara og Bústaðir – Føroya bústaðafelag verða, um semja ikki fæst millum partarnar, lagdar fyri leigunevndina til støðutakan.
§ 9 Leigarafeløg
Leigarar í einum býlingi kunnu í samráð við Bústaðir – Føroya bústaðafelag skipa seg í leigarafeløg og fáa ávirkan á viðurskiftini í teirra býlingi.
§ 10 Broyting av hesum viðtøkum
Hesar viðtøkur um leiguvirksemið hjá Bústøðum – Føroya bústaðafelag kunnu broytast við samtykt frá stýrinum fyri Bústaðir – Føroya bústaðafelag.
Leigulógin
Virksemið hjá Bústøðum at leiga bústaðir út verður skipað sambært løgtingslóg nr. 60 frá 26. mai 2010 um útleigan av bústøðum, sum broytt við løgtingslóg nr. 51 frá 14. mai 2013.
Endamálið við leigulógini er at tryggja rættindi hjá leigara og útleigara at virka fyri einum vælskipaðum og vælvirkandi leigumarknaði og at seta krøv til leiguavtalur.
Leigulógin kann lesast her.
Leigusáttmálin, ið verður brúktur til øll okkara leigumál, er tann almenni leigusáttmálin og kann síggjast her.
Leigunevndin
Leigunevndin skal hava eftirlit við, at ásetingarnar í leigulógini verða hildnar, og taka avgerð í trætumálum millum leigara og útleigara. Hon er mannað við trimum limum, ið sambært lógini skulu hava kunnleika um leiguvirksemi, byggifrøði, búskaparfrøði og viðurskifti brúkaranna.
Leigunevndin kann sambært § 26 í leigulógini viðgera kærur frá pørtunum um:
1. ein møgulig hækking av leiguni er rímilig og kann heilt ella lutvíst strika hesa hækking
2. leigubústaðurin lýkur lógarásett krøv, og kann í hesum sambandi áleggja útleigaranum at gera neyðugar ábøtur
3. rættin og skyldur hjá útleigara at fremja umvælingar
4. grundarlagið fyri uppsøgn av leigumálinum og kann ógilda eina ólógliga uppsøgn
5. afturhaldan av depositum
Kunna teg annars nærri á heimasíðuni hjá leigunevndini her.


text:
Í heyst kemur ein dokumentarur um epilepsi. Kringvarp Føroya er í ferð við at gera ein dokumentarfilm og hava heitt á Epilepsifelagið um at hjálpa sær. Hetta stendur at lesa í fundarfrágreiðingini frá ársaðalfundinum hjá Epilepsifelagnum.
Í heyst fer Epilepsifelagið eisini at skipa fyri einum temadegi um epilepsi, har tey fáa vitjan úr Danmark.
Epilepsifelagið hevi ikki so stórt virksemi í 2013, men fleiri tiltøk standa á skránni nú í 2014.
Annars varð nevndin afturvald uttan mótvalevni og fer at skipa seg á fyrstkomandi nevndarfundi.


text:
Orð: Carl Hyllestad
Týtt: Kajfinn Hammer
1. Nú lýsnar alsamt, dagurin er nær,
náttin svinnur burt og ljósið veingir fær;
sí, dagsins koma greidligt boðar mær:
Jesus, Hann kemur skjótt!
Niðurlag: Ja, sum eitt stormríð fer frá staði og til stað
skal ljóða yvir jørð sum túsundrøddað lag:
Títt Orð, Tað er vár vón, vár kraft, várt sigurslag,
Jesus, Hann kemur skjótt!
2. Hygg, ætt eftir ætt er vaksin upp
við trælalívsins kor og ritualsins bond!
Nú myrkrið dvínir fyri Harrans hond,
Jesus, Hann kemur skjótt!
3. Av deyða vakt nú verða fleir og fleir,
synd og myrkur fer, ei verðin dregur meir.
Vit ganga fram við svørði Sannleikans,
Jesus, Hann kemur skjótt!


text:
Submitted by Óli A. Reinert ... on Wed, 21/11/2018 - 17:22
Nú stundar av álvara til veitsluna hjá Tøkum Lætt, nú felagið fyllir 25 ár.
Veitslan verður í sjónleikarahúsinum leygarkvøldið 24. novembur, og hon byrjar stundisliga klokkan 18.00.
Tey, ið hava teknað seg til veitsluna, mugu ti eisini møta stundisliga í góðari tíð.
Á skránni er borðhald við sangi, røðum og undirhaldi. Áftaná verður farið upp á gólv.
Submitted by Óli A. Reinert ... on Sat, 20/10/2018 - 12:07
Nú sleppa børnini aftur at dansa. Barnadansurin í Tøkum Lætt byrjar aftur nú sunnukvøldið 21. oktobur klokkan 18.00. Leggið merki til, at klokkutíðin er broytt. Í mun til í fjør er dansurin framskundaður ein hálvan tíma.
Øll eru vælkomin í dansin, ið varar umleið ein tíma. Tað verður dansað og kvøðið saman við børnunum. Eisini er ein lítil steðgur, har kanska ein søga verður lisin.
Tá barnadansurin er liðugur uml. klokkan 19.00 møtast tey vaksnu til dans.
Submitted by Óli A. Reinert ... on Mon, 01/10/2018 - 16:56
Til dansifeløgini
Álendingar bjóða til Ålek 2019, sum verður á Álandi 14. – 21. juli
Stevnan er skipað í tveimum pørtum:
Ungdomsläger 14. – 16. juli.
ÅLEK 16. – 21. juli.
Um nóg stórur áhugi er, verður skipað fyri felags túri til stevnuna.
Á stevnuni framføra vit dansispøl, sum vit venja frammanundan. Harumframt
verður farið uppá gólv, og tá verður eisini dansað saman við luttakarum úr
hinum londunum.
Tað verður avmarkað tal av luttakarum á stevnuni og hava vit fingið 25 pláss til
Submitted by Óli A. Reinert ... on Wed, 26/09/2018 - 21:50
Leygarkvøldið 29. septembur verður dansur í Kvívík. Í tí sambandi koyrir bussur frá rennibreytini klokkan 21.30.
Sunnukvøldið 30. septembur verður aðalfundur í Tøkum Lætt. Fundurin verður í Skansastovu, og hann byrjar klokkan 20.00. Eftir aðalfundin verður farið upp á gólv eina løtu.
Submitted by Óli A. Reinert ... on Mon, 08/01/2018 - 20:34
20. januar eru vit boðin til Kvívíkar í veitslu hjá Norðstreymoyar dansifelag.
Tey, sum ætla sær við í veitsluna, verða biðin um at flyta 150 kr. á kontu 9181 4482370 skjótast til ber og í seinasta lagi 14. januar.
Seinni fæst at vita nær bussurin koyrir norður til Kvívíkar.
Submitted by Óli A. Reinert ... on Sun, 31/12/2017 - 17:12
Trettanda kvøld jóla - 6. januar 2018 - skipar Tøkum Lætt fyri dansi í Sjónleikarahúsinum. Hetta er afturvendandi tiltak, sum nú hevur verið í nógv ár. Tá leita fólk úr øllum landinum sær til Havnar at dansa, eins og kóparnir vóru vanir at gera trettandu nátt á helluni í Mikladali.
Dansurin byrjar klokkan 10 um kvøldið, og tá tað líður eitt sindur út á náttina, kunnu fólk faa ein drekkamunn við breyði og viðskera afturvið.
Submitted by Helga Maria on Fri, 13/10/2017 - 16:09
Tað sum er á skránni til barnadansin, er Sigmundarkvæði, 10 ørindi hvørja ferð.
Submitted by Helga Maria on Thu, 12/10/2017 - 20:00
Nú byrjar dansiveturin aftur. Barnadansurin er nú komandi sunnukvøld hin 15. okt. kl.19,00 og tey vaksnu koma kl. 20.00. Fyrsta dansikvøldið í vetur var í Frøðishøll í Kvívík 30. sept. og var tað eitt av teim bestu dansikvøldunum, eini 90 fólk vóru komin, og dansurin gekk av tí allarbesta. Aðalfundur var sunnukvøldið 8.okt.
Submitted by Óli A. Reinert ... on Sat, 30/09/2017 - 11:24
Nú byrjar dansiveturin aftur, og lagt verður fyri í Kvívík, har tað verður dansað leygarkvøldið 30. septembur og út á náttina.
Tað er Norðstreymoyar dansifelag, ið skipar fyri, og kostnaðurin er 100 kr.
Í hesum sambandi koyrir bussur frá rennibreytuni í Havn klokkan 21.30.
Hetta hevur verið eitt afturvendandi tiltak í fleiri ár, og er tað ein hugnaligur máti at byrja dansin aftur eftir summarsteðgin.
Submitted by Helga Maria on Sat, 07/01/2017 - 20:37
Nú er Tøkum Lætt vorðið 23 ára gamalt. Vit hava dansað annað hvørt sunnukvøld, síðani tá. Tøkum Lætt hevur hildið allan almennan dans, so sum Annan Jóladag, Annan Páskadag, Ólavsvøkudans og Trettanda kvølds dans, sum var leygarkvøldið í Sjónleikarahúsinum. Vit hitta ofta fólk, sum fegin vilja dansa meira regluliga, so nú er høvi hjá tykkum, at koma í Skansastovu 22.01.17, kl. 20. at dansa.Sjálvi seta tit skránna, um tit vilja, og velja sjálvi hvørji kvæði tit vilja kvøða.So, øll dansiglað, minnist til 22.01.17, kl.
Pages


text:
Heim » Nýggjastu bøkurnar » lættlesibók
Nýggjastu bøkurnar - bøkur merktar við "Lættlesibók"
Vís alt Antje Damm at sova at vaksa upp at vaska sær autisma bláur krabbi blæa bíbliusøga Bókarøð fantasy David Walliams dýr einsemi familja fantasi fantasy ferðast flóttafólk foreldraleys forelskilsi frælsi fívil gandur grønur krabbi harry potter harðskapur hatur heilsa heima Hervilgi Henry Herviligi Henry Jessica Schiefauer john blake jólabók kenslur Kepler62 klassikari krabbabók kríggj kærleiki lilla krabbi loyndarmál loynidómur lættlesibók M. G. Leonard Mamma Mu nelson mandela Nýggjastu Nýggjastu Flekk Pappbók Ole Lund Kirkegaard orð PAX Pettson og Findus petur kanin Pippi pottavenjing reyður krabbi science fiction serligan tørv sjálvsálit og sjálvsvirði sjúka skemt skipslív skrímsl skúlabyrjan skúli Smábarnabøkur sorg sosialir førleikar spenningur spøkilsi stavraðið suðurafrika Sven Nordqvist teknisøga Tsatsiki tøl vinalag vinir vitello við hús William Wenton ævintýr í skúla ítriv Øssur og Maria


text:
Hevur Jørgen Niclasen misskilt okkurt?
Aftursvar til lesarabrævið ’Mannarættindadómstólurin á vandaleið’
Eg var um at fáa kaffimunnin í rangastrúpan, tá eg fríggjadagin 6/11 í Dimmu las viðmerking uttanríkismálaráðharrans til avgerðina, mannarættindadómstólurin í Straussbourg júst hevur felt. Her bleiv noktað kristna krossinum at hanga í italskari skúlastovu. Jørgen Niclasen rør í viðmerking síni til málið uppundir, at mannarættindi eiga sín uppruna í kristindómi, og at sýtan av átrúnaðarligum ímyndum í almenna rúminum er ein vandagerð fyri framtíðar mannarættindi. Uttanríkismálaráðharrin fer longri enn so: avgerðin er enntá brot á mannarættindini. Sig mær, hevur uttanríkismálaráðharrin fullkomiliga misskilt okkurt?
At vera við, at mannarættindi spretta beinleiðis úr kristindómi, er ov lætt. Íbúgvar vesturheimsins høvdu ikki átrúnaðarligt frælsi í farnum øldum. Øll vóru ”kristin”. Søgdu tey seg vera annað, mistu tey høvdið. Tað er tískil næstan komiskt at staðfesta, at einasta orsøk til at uttanríkisráðharrin kann siga, at mannarættindi spretta úr kristindómi, er tí at kristindómur ikki hevur virt mannarættindi. Ikki hevur virt átrúnaðarligt frælsi.


text:
Av samlaðu játtanini til viðlíkahald av landsvegum á 42 mió. kr., fara umleið 11 mió. kr. til vetrarhald, 4 mió. kr. til asfaltering og 8 mió. kr. til planlegging, myndugleikaviðgerð, tilbúgving og umsiting. Tær síðstu 19 mió. kr. eru til rakstur og viðlíkahald av vegum og tunlum. Tað arbeiða 22 starvsfólk, harav 5 formenn í haldinum. Í vetrarhaldinum arbeiða 6 mans úr Framleiðsludeildini og 4 mans úr smiðjunum. Umframt at smiðjufólk kunnu verða sett á vakt uttan fyri vanliga arbeiðstíð.
Innheintan av eftirsleipi
Landsverk hevur í nógv ár víst á, at játtanin til viðlíkahald er alt ov lág. Játtanin er støðugt minkað gjøgnum fleiri ár, samstundis sum kostnaðarstøðið er hækkað. Hetta hevur gingið út yvir viðlíkahaldið av føroyska vegakervinum, herímillum tunlar og brýr. Samlaði tørvurin á játtan til viðlíkahald og dagføring av landsvegunum, tunlum og brúm er mettur at vera 375 mió. kr.
Av 340 brúm eru 32 brúgvar í støðumeting 4. Støðumetingarnar eru frá 0-5, har 4 merkir: Ógvuslig niðurbróting. Verður skjótt óvirkin. Dagføringar neyðugar innan stutta tíð. Bráðfangis tørvurin til brúgvar og tunlar er mettur at vera 40 mió. kr.
Tað verða játtaðar 3-4 mió. kr. til dagføring av brúm og tunlum um árið, men neyðugt verður við munandi hægri játtan komandi árini. Tað er ein fyritreyt fyri, at neyðugar ábøtur kunnu gerast, sum varðveita framkomuleika og trygd í ferðsluni.
Tá veðurstøðirnar boða frá hálkulíkindum, verða teir vegirnir saltaðir fyrst, har mesta ferðslan er. Játtan og útgerð er ikki til at rudda kava og salta allar landsvegir 24 tímar um samdøgrið. Landsverk hevur tí bólkað landsvegirnar í fýra ymiskar vegflokkar: A, B, C og D. Arbeitt verður í tíðarbilinum, tá tað er mest ferðsla.
A og B vegir eru teir við mestu ferðsluni. Undir vanligum umstøðum eru allir vegir í flokki A farbarir frá klokkan 6 á morgni, leygardagar frá klokkan 7 og sunnudagar frá klokkan 8.
C eru vegir við minni ferðslu, og D eru vegir við næstan ongari ferðslu. Málið fyri C vegir er, at tað skal bera til at ferðast við lagaligheit eftir hesum vegum. D vegirnir verða bara ruddaðir eftir áheitan í vanligari arbeiðstíð, eftir at A, B og C vegirnir eru ruddaðir.
Landsverk hevur nú samanlagt 27 veðurstøðir kring landið, sum veita upplýsingar um millum annað hita, vind, ætt og hvirlur hvørt 10. minutt alt samdøgnið. Somuleiðis eru vevmyndatól á nógvum veðurstøðum, soleiðis at til ber at síggja støðuna á vegnum her á heimasíðuni ella umvegis appina hjá Landsverki, ið eisini hevur fleiri aðrar tænastur.
Sí yvirlit yvir vegflokkar í landinum – saltaðir teinar eru merktir við reyðum liti.
Sí saltætlanir omanfyri
Hálka
Hvat er hálka?
Rímfrost er tann mest vanliga hálkustøðan í Føroyum. Rímfrost kemur, tá hitin á vegabreytini er undir 0 ˚ C, samstundis sum døggmarkshitin er oman fyri hitan á vegnum.
Døggmarkshitin er tann hitin, sum luftin skal kølast niður til fyri at verða mettað við vatnguvu. Verður hitin minni enn døggmarkið, verður vatnguvan til vatndropar. Veghitin kann vera lægri enn lufthitin, t.d. um morgunin eftir eina kalda nátt.
Nær kemur rímfrost?
Rímfrost kann koma fyri alt samdøgrið, men ein vanlig vandamikil vetrarstøða er, tá vegbreytin er undir frostmarki eftir eina klára vetrarnátt við nógvari vætu í luftini, t.d. har luft streymar inn frá havinum.
Hvat verður gjørt?
Við hjálp av forsøgnum kann í flestu førum sigast frá rímfrosti frammanundan, og tí verður næstan altíð saltað fyribyrgjandi ímóti rímfrosti.
Íslag
Um vetrarnar hoyrist javnan í útvarpinum, at vandi er fyri glerstoyttum vegum. Glerstoyttir vegir er tað sama sum eitt “íslag”; men tað er eisini nakað, sum á donskum eitur “islag”, og hvat er so munurin millum “glerstoyttir vegir” og “islag”?
1. Íslag = glerstoyttir vegir
Avfall (t.d. regn) kann elva til eitt íslag á vegirnar. Hóast avfallið er oman fyri frostmarkið, kann tað elva til eitt íslag – við tað at tað rakar vegin, har hitin er undir frostmarkið.
Eyðkendar støður við glerstoyttum vegum:
Eftir regnveður kann klára í við stórari geisling, t.e. klárum himni. Harvið kann veghitin fella til undir frostmarkið. Tá er vandi fyri glerstoyttum vegum. Eftir regnveður kunnu vegirnir eisini verða glerstoyttir, hóast veghitin ikki beinanvegin fellur til undir frostmarkið, bara hitin í luftini er undir. Glerstoyttir vegir kunnu eftir stutta tíð verða sera hálir.
Glerstoyttir vegir eftir regnveður kunnu koma fyri allan veturin ígjøgnum – tað er hitin í luftini, sum avger tað. Seint um veturin og um várið kunnu glerstoyttir vegir eisini koma fyri orsakað av frystum távatni ein sólskinsdag, um kavi liggur í fannum fram við vegunum.
2. Íslag = regn sum frystur
“Íslag” kemur fyri við veðurlíkindum, har luftin vanliga er køld, men í nakrar fáar hundrað metrar hædd er eitt heitari luftlag við hita yvir frostmarkið. Í fallinum ímóti jørðini nær avfallið tí at smelta, men tað verður kølt av aftur í nánd av jørðildinum. Tað kallast undirkølt regn. Tá ið droparnir raka jørðina, verða teir sprændir út og frysta beinanvegin og verða til eitt íslag á vegum og øðrum yvirflatum.
“Íslag” kemur bara fáar ferðir fyri um árið í Danmark og er mest vanligt síðst á vetrinum ella tíðliga um várið.
Bæði glerstoyttir vegir og svarthálka kann henda so knappliga, at vegirnir ógvuliga skjótt kunnu gerast glerstoyttir. Tí má ráðast til, at ferðin verður sett nógv niður.
Hvat verður gjørt, tá tað kavar?
Kavi og kavarok hevur stóra ávirkan á framkomuna á vegunum og á útreiðslurnar til vetrarhaldið. Tá ið tað kavar eitt sindur, kann kavin bræðast burtur við salti, men kavar tað illa, má kavin ruddast. Um tað er gjørligt, verður saltað fyribyrgjandi, áðrenn tað fer at kava fyri at forða fyri, at kavin verður koyrdur fastur av ferðsluni á vegunum.
Meðan tað kavar, verður kavin ruddaður av vegunum við kavaplógvum. Tá ið tað er hildið uppat at kava, verður aftur saltað fyri at taka burtur kavan, sum eftir er og forða fyri, at vegirnir ikki verða glerstoyttir.
Vegsalt
Hvørt ár verða nógv tons av salti spreidd út á landsvegirnar. Á henda hátt slepst undan nógvum álvarsomum óhappum. Kortini eru deildar meiningar um vegsalt. Nógv halda, at saltið ger, at bilarnir rusta, og at tað skaðar umhvørvið. Hetta er partvíst rætt, tó skaðar salt ikki eitt nýmótans akfar. Harafturat er salt eitt neyðugt evni, sum forðar fyri, at kavi og ísur frysta fast á vegunum og tryggjar, at fólk koma skjótt og trygt fram.
Saltað verður fyribyrgjandi. Tað vil siga, áðrenn tað verður hált. Sostatt verður saltmongdin minni, og av tí at saltið í dag verður vætað við saltvatni, verður spart upp til heili 30% av salti.
Plantur og vegsalt
Saltið hevur tíanverri nakrar neiligar avleiðingar fyri trø, runnar og lendið fram við vegunum. Tað kann hava við sær skaða á plantur, eitt nú misvøkstur, følnaðir kantar á bløðunum, seinri spretting, og at leyvið fellur ov tíðliga. Í serliga álvarsomum førum kann vegsaltið gera, at trøðini doyggja. Besta ráðið er at seta runnar og trø minst tveir metrar frá vegi ella kanti á gongubreyt.
Krøv í sambandi við asfaltarbeiðir
Landsverk tilskilar sær rætt til at krevja, at tað verður asfalterað umaftur við slitlagið, eftir at vegurin hevur sett seg. Umframt hetta leggur Landsverk dent á, at skeringin tvørtur um vegin er 40 stig, og at slitlagið er av sama slagi sum í verandi vegi, soleiðis at slitið framyvir verður javnt.
Á markinum millum skoytini skal verandi asfalt fresast 5 cm niður, so at nýggja asfaltið kann leggjast við eini umskaring á 20 cm yvir tað gamla lagið. Fyri at sleppa undan frostspreingingum millum umskaringarnar verða skoytini innsiglaði við bitumen ella líknandi, fyri at væta ikki skal sleppa til. Normaltvørskurður - kaðalgrøv
Víst verður annars til, at asfaltarbeiði yvirhøvur skal fremjast eftir ávísingunum “Asfaltarbeiðir”, frá januar 2011


text:
Vit hugsa okkum eitt nú at bjóða eldrarøktini fitnesshølini, sum verða í nýggja ítróttarhúsinum, til venjingar fyrrapart á degnum, sigur borgarstjórin
Nú skal nýtt ítróttarhús byggjast í Fuglafirði. Sáttmáli er undirskrivaður millum Fuglafjarðar kommunu og byggifyritøkuna, Heildarverk.
Tíðarætlanin fyri avtalaða partin av byggingini er sett til hin 1. apríl í 2020. Tað merkir, at niðasta hæddin í húsinum, sum annars verður í trimum hæddum, verður klár at taka í nýtslu og kemur at lúka øll krøv í samband við heimadystir hjá ÍF frá kappingarárinum 2020 at rokna.
Tvey byggistig
Samlaða byggiverkætlanin er í tveimum stigum, harav 1. byggistig fevnir um inniloking av øllum húsinum, eins og niðasta hæddin verður gjørd klár at taka í nýtslu um eitt ár.
Undirskrivaði arbeiðstakarasáttmálin er á stívliga 13,9 miljónir krónur, umframt partin hjá kommununi av meirvirðisgjaldinum á 6,25 prosent. Hetta svarar til stívliga 871,2 krónur – ella stívliga 14,8 miljónir krónur tilsamans.
Sokkulin stoyptur
Sonni á Horni, borgarstjóri í Fuglafjarðar kommunu, sigur, at sokkulin er stoyptur, og hann væntar, at um ikki so langa tíð fer tað rættiliga at síggjast, at byggingin av nýggja ítróttarhúsinum er í gongd.
Tá gamla húsið varð rivið niður í 2017, varð alt jørðarbeiðið til nýggja húsið gjørt.
- Vit gjørdu arbeiðið fram við vøllinum í 2013, soleiðis at økið stendur mát við galdandi reglur, og í 2014 løgdu vit nýtt graslíki á vøllin. Ljósini, sum eru við vøllin í dag, lúka ikki tey krøv, sum FSF og UEFA seta. So, nú verður eisini arbeitt við at fáa nýggj ljós til fótbóltsvøllin, sigur borgarstjórin.
Tey eldru til fitness
Sonni á Horni vísir á, at í miðhæddini í ítróttarhúsunum verður fitnessrúm, sum ætlanin er eisini skal kunna brúkast av almenninginum í kommununi.
- Vit hugsa okkum eitt nú at bjóða eldrarøktini fitnesshølini til venjingar fyrrapart á degnum. Hesi hølini verða líka sum mitt í miðhæddini við góðum útsýni yvir fótbóltsvøllin.
Borgarstjórin heldur fyri, at neyðugt verður ikki hjá fólki í Fuglafjarðar kommunu at rinda stórt gjald fyri at brúka fitnesshølini og tey avboð, sum har verða.
- Tá hølini eru liðug, hava fólk í kommununi longu goldið húsið einaferð, og eg dugi ikki at síggja, hví vit skuldu lagt ov stór gjøld á fyri at brúka hølini, sum øll í kommununi eiga og tá hava goldið fyri, sigur hann.
Stóran týdning
Sonni á Horni sigur, at tá tann tíðin kemur, at fitnesshølini standa liðug, verður neyðugt at samskipa, hvussu hølini skulu brúkast, og nær hvør skal brúka tey.
- Men, tað finna vit út av til ta tíð, leggur hann aftrat.
Borgarstjórin ivast onga løtu í, at ítróttarhúsið kemur at fáa stóran týdning fyri trivnaðin í Fuglafirði.
- Tey eru so mong, sum hava eitt hvørt við ítróttarfelagið at gera, og eg merki longu nú, at fólk eru ógvuliga spent upp á nýggja húsið í Fløtugerði, sigur Sonni á Horni.
- Tey eru so mong, sum hava eitt hvørt við ítróttarfelagið at gera, og eg merki longu nú, at fólk eru ógvuliga spent upp á nýggja húsið í Fløtugerði, sigur borgarstjórin


text:
Ung og prutl
Ert tú millum 15 og 24 ár, ert tú í vandamesta tíðarskeiðnum í ferðsluni, tí hesin aldursbólkur er yvirumboðaður í ferðsluvanlukkum í Føroyum eins og í flestøllum øðrum londum. Í tíðarskeiðnum 1970-2006 vóru tey 15-24 ára gomlu 18 % av samlaða fólkatalinum í Føroyum, men tey stóðu fyri 40 % av deyðsvanlukkunum í ferðsluni. Hetta kemst serliga av, at nøkur ung í hesum aldrinum:
- Koyra prutl og seinni bil.
- Koyra ólógliga, taka váðar og eru gáloysin í ferðsluni.
- Koyra uttan hjálm.
Prutlið er vandameiri enn onnur akfør í ferðsluni. Um hugt verður at, hvussu nógvar vanlukkur henda við t.d. súkklum, bilum og prutlum í mun til, hvussu nógvar kilometrar tey koyra, so eru flest ferðsluvanlukkur á prutli. Tað er meira enn 10 ferðir vandameiri at koyra á prutli enn at vera til gongu. Og tað er meira enn 100 ferðir vandameiri at koyra prutl enn at koyra bil.


text:
Reglur og revsing
Tú skalt altíð koyra eftir umstøðunum og vísa fyrilit fyri øðrum. Harumframt eru onnur viðurskifti, ið tú altíð mást leggja uppfyri:
• Standin á vegnum, veðri og sýni
• Standin á bilinum
• Um tú hevur viðfestisvogn
• Ferslureglum annars
Koyr ongantíð skjótari, enn at tú kanst varðveita tamarhaldið á bilinum. Tú mást altíð vera før/ur fyri at steðga bilinum á tí strekkinum, ið tú sært. Harumframt mást tú hava stundir at steðga fyri eini og hvørjari forðing, ið kann koma fyri. Til dømis seyður kann leypa út á vegin, tá tú minst væntar tað.
Revsing
Brot á ásetingarnar um hámarksferð verður vanliga revsað við bót úr 500 upp í fleiri túsund krónur, umframt at talan kann gerast um klipp í koyrikortið, treytaða ella treytaleysa frádøming av koyrikortinum.
Stødd á bót
Støddin á bótini verður roknað eftir, hvussu nógv ferðin hevur verið, og um talan er um fjølbygt øki ella uttanfyri fjølbygt øki. Eisini eftir um talan er um persónbil og motorsúkklur ella bussar, lastbilar og vognrøð. Omanfyristandandi talva skal lesast soleiðis: Um ein persónbilur á landsvegi við hámarksferð á 80 km/t til dømis koyrir millum 30 og 39 % ov skjótt, er sektargjaldið 1500 kr
Fjølbygt øki
Í fjølbygdum øki má ferðin ongantíð fara upp um 50 km/t, og bótin verður ásett eftir, hvussu nógv ferðin hevur verið, sum liggur omanfyri 50 km/t. Gev gætur, at hámarksferðin í mongum førum í fjølbygdum øki er 30 km/t. Sí eisini brotið um klipp koyrikortið niðanfyri.
Uttanfyri fjølbygt
Uttanfyri fjølbygt øki má ferðin ongantíð fara upp um 80 km/t, og bótin verður ásett eftir, hvussu nógv ferðin hevur ligið omanfyri 80 km/t. Á ávísum økjum kann hámarksferðin vera niðursett, sum er lýst við skelting á staðnum. Ferðin má sjálvsagt ongantíð fara upp um ásettu hámarksferðina.
Klipp í koyrikortið
Klipp í koyrikortið verður givið, um tú í fjølbygdum, ella uttanfyri fjølbygt øki við persónbili ella motorsúkklu koyrir við 21 km/t ella meiri enn loyvdu hámarksferðina.
Brýtur tú hámarksferðina við meiri enn 30 km/t, fært tú treytaða frádøming og við meiri enn 50 km/t, fært tú treytaleysa frádøming av koyrikortinum.
Fyri koyring við bussi, lastbili og vognraði fært tú klipp í koyrikortið, um tú hevur koyrt við eini ferð, ið fer meira enn 15 km/t upp um loyvdu hámarksferðina, treytaða frádøming við meiri enn 20 km/t og treytaleysa frádøming, um ferðin fer upp um 40 km/t av loyvdu hámarksferðini.
Er talan um øki, har lægri ferðavmerking er ásett, verður klipp givið, um tú brýtur hámarksferðina við meiri enn 16 km/t og við meiri enn 20 km/t eina treytaða frádøming. Brýtur tú hámarksferðin við meiri enn 40 km/t, fært tú treytaleysa frádøming.
Les meira um klippikort.


text:
Snýr tað seg um brúkaran ella um SEV, Jákup Suni Lauritsen?
2018-12-04 20:49
Magn hevur verið orkuveitari síðan 1925 og ætlar framhaldandi at vera tað. Vit kenna ábyrgd fyri okkara kundum, og teimum ætla vit ikki at sleppa upp á fjall í sambandi við skiftið frá svartari til grøna orku.
Tí hava vit áhuga í og kenna medábyrgd fyri, hvussu orkuveiting og orkupolitikkur her á landi eru samanskrúvað í breiðum høpi. Og sannroyndin er tann, at tað gongur ongan veg við grøna orkuskiftinum. Vit selja meira olju enn nakrantíð til ferðslu, skip og upphiting, og SEV brúkar munandi meira tungolju at framleiða streym fyri nú enn fyrr.
Hetta er orsøkin til, at vit gera vart við okkum, tá vit halda, at orkupolitikkurin og umsitingin av honum ganga skeiva leið.
Og tað halda vit, at hann ger, um politiska skipanin ikki tekur sær um reiggj og letur upp fyri veruligari kapping á elmarknaðinum – kapping um endabrúkaran.
Tað er ikki fyri okkara skyld, at politiska skipanin má liberalisera elmarknaðin, men fyri sína egnu skyld, um málið framvegis er, at øll orkunýtsla á landi skal vera grøn í 2030, og ikki minni fyri borgaranna skyld, um ætlanin ikki er at senda eina ovurstóra eykarokning út til veikastu herðarnar at bera.
Tað er júst tað, sum hendir nú. SEV setir elprísin upp, tí tað er neyðugt, um orkufelagið sjálvt skal bera kostnaðin av øllum teimum stóru útbyggingunum í øllum elkervinum, sum skulu til, fyri at orkuskiftið kann gerast veruleiki.
Veruleikin er nevniliga ein annar enn tann, sum Jákup Suni Lauritsen, fyrrverandi nevndarformaður í SEV, nú førir fram í grein í miðlunum.
Í greinin ávarar hann ímóti oljusjeikum og handilsmonnum, sum sambært honum eru í holtur við ávikavist at ”royta okkara hønu, sum verpir gullegg, meðan hon enn er livandi”, og ”… ætla sær inn á elmarknaðin at vinna pengar burtur úr okkara samhaldsføstu elskipan.”
Lítið er at ivast í, at hann millum annað sipar til Magn, sum teimum flestu kunnugt í longri tíð hevur boðið seg fram at vera við í fremstu røð at førka okkum inn í eina meira grøna framtíð.
Jákup Suni Lauritsen skrivar, at SEV sær út til at standa fyri falli orsakað av hesum oljusjeikum og handilsmonnum. Men stendur tað til Magn, so fer virksemið hjá SEV at økjast munandi, so hvørt sum øll orkunýtslan á landi verður elektrifiserað og løgd um til grøna orku. Tí fer SEV ikki at tjena minni pening, men munandi meira.
Tí vit skulu minnast til, at framleiðslan, sum millum annað vit vilja sleppa at kappast um, er orka, sum kemur afturat verandi framleiðslu. Um málini hjá samgonguni skulu røkkast, verður elnýtslan nevniliga nærum tvífaldað í 2030 samanborið við nú – hon fer úr umleið 340 upp í 600-1000 GWt (gigawattímar).
Allur hesin streymurin skal ígjøgnum netið hjá SEV, sum skal hava gjald fyri at flyta streymin hjá øðrum veitarum. Umframt at framleiðslan hjá SEV sjálvum eisini verður munandi økt.
Alt orkuskiftið frá svartari til grøna orku á landi væntast at kosta omanfyri sjey milliardir krónur. Tvær til tríggjar milliardir krónur eru á brúkarasíðuni til nýggjar, grønar orkuskipanir.
Skal Visión 2030 eydnast, má greiða eisini fáast á, hvør skal tryggja, at 18.000 hús og vinnubygningar verða løgd um frá olju til grønar hitaskipanir, og hvør skal gjalda. Tí fíggjarliga loysir tað seg als ikki fyri brúkararnar, og skal landið stuðlað við tveimum-trimum milliardum krónum, vænta vit ikki, at orkuskiftið tekur dik á seg við bræði.
Tað er hesin ovurhonds íløgutørvurin, sum er tann stóra samfelagsliga avbjóðingin. Og SEV megnar ikki hesa abjóðingina einsamalt, her mugu fleiri herðar bera í felag.
Sleppa aðrir sterkir veitarar upp í part at lyfta uppgávuna, verður hinvegin ikki neyðugt við nøkrum príshækkingum og heldur ikki almennum stuðuli at skunda undir orkuskiftið. Tvørturímóti vísa royndir frá øllum øðrum sambæriligum veitingum, eitt nú innan tele, flogferðslu og tryggingarvirksemi, at tað verður nógv bíligari fyri brúkararnar, tá farið verður frá monopolstøðu til kapping.
Við loysnini hjá Magn sleppa brúkararnir eisini undan dýrum íløgum í nýggj hitaanlegg (hitapumpur), tí heldur enn at keypa hesi fer at bera til hjá brúkarunum at leasa tey fyri ein fastan mánaðarprís, har eisini sjálv orkunýtslan er íroknað. Og hetta merkir, at eingin almennur milliardastuðul er neyðugur at skunda undir grøna orkuskiftið.
Ferð eftir ferð hoyra vit, at SEV er eitt non-profit felag, og at hetta tryggjar bíligastu brúkaraprísirnar. Eisini Jákup Suni Lauritsen leggur dent á, at alt avlopið hjá SEV fer til nýggjar íløgur.
Men fyri brúkararnar er tað líka mikið, hvussu barnið eitur – um eigararnir fáa kapitalavkast frá einari privatari fyritøku, ella pengarnir bara verða settir til viks í einari interkommunalari sonevndari non-profit fyritøku.
Tað er elprísurin, sum er avgerandi. Og tá gevur tað betri meining, at eitt avlop partvíst verður brúkt til eitt vinningsbýti, meðan restin verður brúkt til íløgur og at halda elprísinum niðri, enn at alt bara verður akkumulerað í felagnum, uttan at brúkararnir fáa nakran sum helst príságóða.
Hesi viðurskifti viðgerð Jákup Suni Lauritsen tó als ikki. Spurningurin, sum vit á Magn tí standa eftir við eftir at hava lisið greinina hjá honum, er, um tað eru áhugamálini hjá SEV at varðveita monopolstøðuna ella áhugamálini hjá brúkarunum, sum hann hevur umsorgan fyri. Svarið tykist vera áhugamálini hjá SEV. Tí Visión 2030 er ikki í fokus, heldur ikki brúkararnir, tað veri seg vinnan ella privata húsarhaldið.
Hann leggur okkum undir bara at vilja tjena pengar frá teimum stóru og góðu kundunum og leggja vertin í sjálvt elnetið við tess anleggum og samhaldsføstu veitingina um alt landið.
Magn hevur annars altíð lagt dent á, at SEV framhaldandi skal eiga netið, og at aðrir veitarar skulu rinda eitt netgjald, sum stendur mát við útreiðslurnar av at reka, viðlíkahalda og áhaldandi dagføra netið. Vit ynskja bara at skipa elmarknaðin sum í øllum londunum rundanum okkum – við einum sterkum, almennum netfelag og fleiri aktørum, sum framleiða streym, kappast um brúkararnar og gjalda fyri at brúka almenna elnetið.
Annars kunnu vit upplýsa, at Magn altíð hevur havt sama prís á øllum sínum vørum um alt landið, tað veri seg í Fugloy ella í Havn, og fara vit at selja streym, so verður hildið áfram við hesum samhaldsfasta príspolitikki.
So eg kann vissa Jákup Suna Lauritsen, at vit á Magn hvørki ætla at stjala SEV, kippa nakra gullhønu, og sanniliga heldur ikki royta gullverpandi hønur ella nakran annan.
Vit halda, at SEV er ein dugnalig og sera týdningarmikil fyritøka við góðum og hart arbeiðandi starvsfólki. Men vit vilja fegin, at elmarkaðurin verður skipaður soleiðis, at hann líkist teimum í londunum uttanum okkum, so at gongd kemur í grøna orkuskiftið.
Hendrik Egholm
samtaksstjóri Magn


text:
Jólahugni á Tjóðpallinum
TRUMM TRUMM TRALALA – Ein trøllajólasøga fyri frítíðarskúlum og barnagørðum
Á jólum mugu øll royna at skikka sær væl – men tað er ikki altíð so lætt. Hjá teimum báðum gentunum Sáru og Onnu gongur heilt galið. Tær enda inni í trøllafjallinum, har tær hitta trøllini Steinamjøkil og Brumbuss og sjálvan trøllakongin Mundus og drottningina Karo. Trøllini ætla sær at ráða í allari verðini, og so verður spennandi um Sára og Anna klára at steðga teimum.
Nú ber til hjá barnagørðum og frítíðarskúlum at koma oman á Tjóðpallin at hoyra jólasøgu, har Tjóðpallurin bjóðar kakao. Eisini ber til at eta matpakkan á Tjóðpallinum.
Tað eru tær báðar Sóley Danielsen og Katarina Nolsøe, sum framføra søguna ‘Trøllajól’, ein bæði stuttlig og spennandi søga, ið egnar seg væl til børn heilt niður í trý ára aldur. Søgan varar uml. 25 min.
Sýningar eru viku 50 og 51. Kostnaðurin er 40,- fyri hvønn.
Hava tit hug at koma?
Skundið tykkum so at senda ein mail á info@tjodpallur.fo ella ringja til 318617 og melda tykkum til.
Vit spæla bæði fyrrapart og seinnapart og royna at laga tíðina eftir tykkum.


text:
1927-2014
Eric Hill var enskur rithøvundur og teknari.
Hann var føddur í Norðurlondon 7. september 1927 og búði í Kalifornia síðan 1983.
Fyrsta bók hansara var Hvar er Flekk?
Hon kom út á enskum í 1980 og longu í 1986 hevði Jákup í Skemmuni týtt hana til føroyskt og givið hana út á forlagnum Nýlendi.
Flekk er kendur um allan heim, roknað verður við at hann er týddur til eini 65 mál.
Hann er eisini brúktur í sjónvarpsrøðum fyri børn.
Útgávur:
2002 Flekk fer á skattaveiðu
Stóra klaffabókin hjá Flekki
2003 Flekk skvatlar
Flekk fer í bað
Flekk er heima
Stóra søgubókin hjá Flekki
Góða nátt Flekk
2004 Jólini hjá Flekk
2005 Flekk á bóndagarðinum
Flekk stuttleikar sær
Flekk spælir
2008 Flekk svevur hjá vini sínum
Flekk er góður við ommu
Flekk er góður við abba
2009 Hvar er Flekk?
Eg spæli við Flekk
2011 Flekk. Fyrstu litir
Flekk. Fyrstu snið
Flekk. Mítt fyrsta bókasavn
2013 Sprutta og skvatla Flekk!
2014 Stóra bókin hjá Flekki við fyrstu orðunum
2015 Buggilingabókin hjá Flekki
2016 Hvar er Flekk? í gávueskju við snurliklúti
Flekk leitar
Søguskrínið hjá Flekki
2017 Lítli Flekk
2018 Traktorurin hjá Flekki
Heimasíða:


text:
Tað er rotið, ja tað er so fokking rotið, men tú mást gera tað, og tú sleppur ikki undan. Bv3 er nú, og man hevur ikki peiling av hvussu og hvat. Hvussu nógv skal man skriva um dagin, hvat skal man skriva og nær? Kann man hava pausur, og hvat um steðgar upp?
Bara tak tað róligt, tí tú ert als ikki einsamallur ella einsamøll í hesum. Tað er so løgið, at tað knappliga er ein sjálvur, eftir at man í tvey ár hevur eygleitt hini og hugsa ”gott, hatta ikki er eg”. Anyway her koma nøkur ráð samt motivatiónsmetodur, sum kanska kunnu hjálpa tær og um ikki; so góða eydnu allíkavæl.
Ger eina skrá fyri dagin
Tað er altíð gott at gera eina tíðarætlan. Hóast man allarhelst ikki fer at fylgja henni heilt hundrað prosent, so er tað týdningarmikið at hava eitt nøkulunda yvirlit yvir, hvussu nógv, tú skalt skriva um dagin. Soleiðis fært tú meira yvirskot. Um tú til dømis hevur skrivað niður tað, sum tú ætlaði fyri tann dagin, so kanst tú eisini planleggja alt møguligt annað gott, sum ikki er at skriva. Soleiðis heldur tú eisini skil á, um tú ert framman fyri ella aftan fyri tíðarætlanina, so tú veitst, nær tú kanst steðga fyri dagin og leggja uppgávuna á hylluna eina løtu. Tað er torført at fylgja, men tað er deiligt, tá tingini so við og við vera gjørd. Tað gevur eisini yvirlit og yvirskot til onnur ting, og soleiðis druknar tú ikk í tínari egnu skriving.
Sov upp á tað
Tú kanst líka so gott vera fyrireikað/ur upp á at steðga upp við hvørt og ikki hava ein peiling av, hvat tú skal skriva. Tá er tað týdningarmikið, at tú ikki missir móti og gevur upp. Tað er perfekta løtan at halda ein steðg. Tak eina pausu, gang ein túr, far at venja, tendra ein film ella tak ein kaffimunn við vinfólki. Ella, sum ein læraði eina ferð segði - sov upp á tað. Um tú situr framman fyri einum skermi og starir út í tóman heim ov leingi, so ger tað teg allíkavæl svakan, og tað gagnar hvørki tær ella tínari uppgávu.
Byrja beinanveg
Tá uppgávuorðingin er komin, er tað viktigt at byrja beinanvegin. Ger tær eitt yvirlit og skriva tær tankar og hugskot niður. Annars kemur tú ógviliga skjótt til at bíða til morgin og so aftur bíða til morgin, og soleiðis heldur tað fram. Um tú byrjar beinanveg, so fært tú eisini meira yvirskot samstundis, sum tú verður meira motiverað. So minst til - ikki bíða til í morgin.
Gloym ikki hugnan
Bv3 noyðist ikki bara at vera keðiligt. Ger tað hugnaligt rundan um teg, meðan tú skrivar. Tú kanst møtast við vinum at skriva saman. Keyp tær okkurt lekkurt - bæði sunt og ósunt at hugna tær við. Tað er eisni gott, um umhvørvið, tú skrivar í, er ordiligt. Ikki ligg í einari heitari og órudduligari song og skriva. Set teg heldur við eitt borð og hav tað so ruddiliga, sum tú kanst, rundan um teg.
Tá tú ert undir stórum trýsti, er tað sera gott, um tú ert saman við fólki, ið fáa teg at føla teg væl. Eisini er tað gott at hava onkran tætt við, sum tú kanst grenja til, um tað er púra galið.
Bið um hjálp
Sum tínir vegleiðarar heilt sikkurt hava fortalt tær, so kanst tú altíð spyrja vegleiðararnar um ráð og hjálp. Besta ráðið er altso at taka ímóti hesari hjálp, tí tú anar ikki, hvussu nógv, tað hevur at siga. Fá eisini onkran at lesa uppgávuna, so tey kunnu koma við onkrum viðmerkingum um tað heila. Hanga tingini saman, er uppgávan til at skilja og so víðari. Eisini er tað ekstremt týdningarmikið, at tú fært onkran at rættlesa uppgávuna fyri teg. Og fyri alt í verðini droppa hatta við at "eg havi ikki brúk fyri hjálp", tí ØLL hava tørv á tí av og á. Einki er so gott fyri eina uppgávu sum eitt eyka par av eygum, sum kunnu síggja tað, sum tíni eygu ikki kunna. So droppa stoltleikan, tú veist ikki alt.
Sum heild skalt tú bara royna at vera so fyrireikað/ur upp á, at hetta fer ikki at vera nøkur serliga løtt tíð, og at hetta fer at vera hart. Men tað er bara so hart, sum tú sjálv/ur gert tað. Tú fert allar helst ikki at fylgja hesum ráðum hundrað prosent, men omanfyrinevndnu tingini gera tað altso lættari fyri teg. Alt í alt so er best at ikki seta ov høg krøv til tín sjálvan, tí so verður tú bara skuffað/ur. Alt fer ikki at ganga eftir ætlan, men tað skal nokk ganga hóast alt. Hav tol og ver góð/ur við teg sjálvan.
At enda er bara eftir at ynskja tær góða eydnu!


text:
Magna carta
Magna Carta (Frælsisbrævið mikla) frá 1215 var sáttmáli ímillum kong og enska aðalin. Har stóð, at kongur skuldi ikki misnýta sítt vald og krevja aðalin eftir skatti. Magna Carta fekk stóran týdning, tí tað var á fyrsta sinni staðfest, at kongsins rættindi vóru avmarkað. Magna Carta skuldi fyrst og fremst veita barónunum rættindi mótvegis kongi. Men sumt av tí, sum stendur í Magna Carta, veitir eisini vanligum fólki trygd.
Skjalið var úrslitið av friðarsamráðingum millum John kong I og teir barónar ið høvdu gjørt uppreistur móti hansara kúgandi stýri. Hetta frælsisbræv hevur verið grundarlagið undir mongum lógum, sum eru galdandi í Stórabretlandi.
Søga[rætta | rætta wikitekst]
Tá enski kongurin Richard I (Richard Leyvuhjarta) doyði í 1199, gjørdist yngri bróður hansara John kongur av Onglandi. Við í sekkin fekk hann Írland og stórar partar av Vesturfraklandi. Í 1202 brast kríggj á millum John kong og franska kongin Philip II, og endin av hesum stríðnum var, at John kongur misti fronsku landspartarnar í 1204. Komandi tíggju árini brúkti John kongur alla sína orku til at vinna mistu ognirnar aftur. Tá John og hansara sameindu taptu endaliga stríðið við Bouvines í 1214, hevði hann mist álitið og skapt so miklan ótta og fíggindaskap millum sínar álitismenn, barónarnir, at teir framdu uppreistur móti honum.
Drúgva kríggið millum John kong og fraklendingar hevði skapt politiskan hurlivasa í Bretlandi, orsaka av alt ov høgari skattabyrðu og ráari kúgan. Ónøgdin við kongin vaks í stórum og førdi at enda til beinleiðis uppreistur móti honum. Tá John kongur kom heim aftur, eftir endaliga ósigurin við Bouvines, varð hann móttikin við kravi um umfatandi ábøtur frá teimum barónum og óðalsmonnum, sum annars vóru kjarnin av hansara valdstøðu sum kongur. Partarnir hittust á Runnymede við Thames, millum Windsor og Staines í 1215 – og tað var her at fyrsta frábrigdi av Magna Carta varð framlagt og váttað við kongsins innsigli.
Orsøkin til at Magna Carta var so kollveltandi er, at man her fyri fyrstu ferð á skrift royndi at avmarka valdið hjá konginum. Hugskotið var at gera eina ófrávíkiliga lógfesting, sum eisini umfataði kongsvaldið og forðaði fyri at kongurin kundi misnýta sítt vald. Í skjalinum vóru partar, sum umfataðu rættindi hjá einstaklinginum og bólkum – og teksturin fór enntá so vítt sum at krevja, at barónarnir skuldu kunna taka valdið av konginum, um hesin fór út um lógarinnar mark. Tað vóru 63 klausular ella treytir í upprunaútgávuni av Magna Carta. Flestu teirra eru um tillaging av ymsum feudalum siðum og rættindum, reglugerð fyri býir, handil og kongaligu skógirnar. Harafturat eru reglugerðir fyri afturgjald av skuld og rættindi hjá kirkjuni. Men teir mest týðandi partarnir eru um løgfrøðilig rættindi hjá einstaklinginum mótvegis statinum og skerjingin av valdsrættinum hjá kongsvaldinum.
John kongur helt ikki krøvini í Magna Carta og longu áðrenn tríggir mánaðir vóru gingnir, fekk hann pávan Innocent III at ógilda skjalið. Men sáðið var longu farið at spíra. Teksturin í Magna Carta var farin um landið alt og hugskotini høvdu vakt ans. Borgarakríggj brast á har flestu av barónunum stríddust fyri prinsippunum í Magna Carta. Teir fingu franska krúnprinsin Louis at vátta at gerast kongur av Onglandi og tann skotska kongin Alexander II til at hertaka norðara partin av Onglandi. Í 1216, tá uppreistrarmenninir høvdu tikið meginpartin av landinum, doyði John kongur brádliga av blóðsótt. Teir fáu royalu stuðlarnir avgjørdu tí, saman við umboðnum fyri pávan, at útnevna níggju ára gamla krúnprinsin Henry til kong – og sendu brøv til leiðararnar av uppreistrinum í kongsins navni, har teir góðtóku krøvini í Magna Carta og mæltu barónunum til at stuðla Henry III. Um hettar mundið var ósemja íkomin millum Louis og uppreistrarmenninar og teir flestu av barónunum skiftu tí síðu og stuðlaðu barnakonginum.
Í tíðini fram til at Henry kongur kom til lógaldurs, varð Magna Carta váttað og umskrivað fleiri ferðir. Skjalið var nú kent um alt landið og hugskotini festu so líðandi rót. Tann umstríddi parturin um at kongurin kundi verða settur frá av barónunum, varð tó brátt tikin burturúr. Men komandi tíðina fingu barónarnir størri ávirkan. Í 1258 fekk ein bólkur undir leiðslu av Simon de Montfort tær sokallaðu Oxford-ásetingarnar í lag, har kongurin í roynd og veru varð noyddur at leggja seg undir eitt ráð av útvaldum monnum. Oxford-ásetingarnar hildu ikki í longdini. Hóast Magna Carta hetta tíðarskeiðið varð nógv broytt – og valdið ið barónarnir høvdu á konginum, varð bart niður av einari royalari atsókn, undir leiðslu av Edwardi krúnprinsi – stóðu flestu broytingar sína roynd, eisini eftir at Edward tók við kongsvaldinum. Tey staðbundnu heimatingini har lágóðalsmenn og umboð fyri landsbygdirnar savnaðust, hildu áfram at virka. Upp gjøgnum fjúrtandu øld, mentust hesi ting - saman við mótsetninginum av háóðalsmonnum, ið ráðgóvu kongin - til nakað ið líktist tí tveykamars-parlamentinum, vit kenna í dag, við yvir- og undirhúsi.
Grundleggjandi hugsjónin í Magna Carta gekk aftur í menningini av tí bretsku statsumsitingini upp gjøgnum øldirnar – og breiddi seg enntá út um landamørk. Hátturin, har okkara egna umsiting er deild upp, við lóggevandi, dømandi og útinnandi valdi, hevur partvís sín uppruna í skjalinum, sum í skundi varð samansett á einari lítilsverdari bretskari ong í 1215.


text:
Hann er føddur í Nólsoy 19/9-1921, men uppvaksin í Hesti, har foreldur hansara settu búgv. Tá hann var liðugur við barnaskúlan, fór hann til skips og var burtur í fleiri ár, fór so á Føroya Læraraskúla í 1946 og tók prógv í 1950. Fyrsta árið var hann vikarur á Sandi, varð so í 1951 settur í starv við Kvívíkar skúla, og her hevur hann starvast síðani.
Rólant hevur einsamallur og saman við Jacob Olsen, lærara í Sandvík, skrivað fleiri skúlabøkur í landalæru til fólkaskúlan: »Norðurlond«, 1966, »Europa og Afrika«, 1969, »Sovjetsamveldið, Asia og Australia«, 1972, »Amerika«, 1975.
Úr: Árni Dahl: Bókmentasøga I-III. Fannir. 1980-83. (GG. Seinast dagført í 1983).


text:
Vit ynskja IKKI 5G NET í Føroyum!
Tíðin er komin at verja okkum og okkara børn ímóti óneyðuga nógvari og vandamiklari stráling!
Vit liva í eini tíð, har heimurin verður alt meira elektroniskur. Alt skal ganga skjótt og vera so ómakaleyst sum gjørligt. Men hvørjar eru langtíðar-fylgjurnar av okkara elektroniska livihátt og hvørjar vera avleiðingarnar í framtíðini?
Flestu granskarar eru á einum máli um, at elektromagnetisk stráling er heilsuskaðilig í ov stórum mongdum. Tí føla vit okkum noydd at rópa varskó, nú Føroyar eftir ætlan skal gerast royndarland fyri háeffektiva 5G netinum í januar 2019!
5G netið hevur nevniliga ein BETÝĐILIGT hægri frekvens enn okkara nùverandi 4G og tað merkir, at tað eisini sendur so nógv, nógv fleiri og sterkari strálur inn í kroppin á tær og tínum børnum. Hesin frekvensur, sum er tann sami sum verður nýttur í mikroovnum, er testaður á mýs, sum vanligt er, og kanningar vísa eina ørgrynnu av hjárinum, so sum heilasvulstar, húđgener, hyperaktivitet, forkølilsi, nýrasvigt, hjartatrupulleikar v.m. (kelda)
Vit mugu steðga við at vera so góðtrúgvin og passiv og fólkalig, sum vit føroyingar tíverri ofta eru, og spyrja okkum sjálvi, um hetta veruliga er nakað vit ynskja og/ella hava tørv á? Í stuttum so snýr tað seg um, at vit seta okkara heilsu og okkara framtíð í fremstu røð, og ikki lata okkara framtíð í ótryggu hendurnar á onkrum internet-risa í Kina, sum ikki hevur okkara heilsu men løtuvinning í huga.
Hvat er í roynd og veru galið við tí núverandi 4G netinum? Tað er ikki so langt síðani at 4G netið kom til Føroya, hví skulu vit til at útbyggja netið aftur longu nú? Riggar 4G ikki nóg væl ella plaga vit ikki at fáa samband tá vit ringja uttanlands? Skilvísi má vera í, tá stórar ætlanir sum ávirka alt fólkið í einum landi skulu fremjast, og heilsan má altíð koma fram um kapital. Hevur Føroya Tele yvirhøvur kannað um føroyingar ynskja eitt nýggjari, skjótari net, ella um vit eru nøgd við tað sum er? Hevur Føroya Tele spurt fólkið um tað er áhugað í at vera 'royndarkanin'? NEI, tað hava tey ikki, og tískil kunnu vit ikki sita passivt og hyggja at, meðan vit vera tikin av ræði og okkara heilsa verður sett í vanda. Tað er nevniliga eingin "retur-politikkur" - tá strálurnar rakar høvdið hjá okkum øllum, er skađin hendur, og tá er ov seint at angra.
Ein annar vansi, sum nógv hava funnist at, er, at við 5G netinum verður tađ eisini BETÝĐILIGT lættari at hakka seg inn á tínar dataupplýsingar- "aflytning og overvågning" verđur barnamatur, og tađ er ongastaðnis tù kanst krógva teg ella títt barn ella ófødda barn fyri strálunum.
Stjórin í Føroya Tele vil, at FO skal verđa undangonguland, tá tađ snýr seg um besta og fyrsta 5G netverk.
Skuldi vit føroyingar ikki heldur vera teir fyrstu í verđini, ið fingu steđgað 5G í at gera skađa á okkara børn?
Keldur:
http://forskning.dk/5g-straaling-paavirker-hud-og-svedkirtler/
https://www.facebook.com/groups/erbylgjufelagid/
https://www.ft.fo/nu-faa-foroyingar-5g/
http://www.ehsf.dk/om-straaling.htm
Erbylgjufelagið Kontakt forfatteren af dette andragende
Underskriv denne indsamling
Ved at underskrive giver jeg Erbylgjufelagið tilladelse til at videregive min underskrift til dem, der har myndighed på dette område.


text:
Nudlavirkið væl umboðað
Avrik
Stuttligt var at síggja tríggjar av okkara lýsingum í nýggjasta Nám X blaðnum.
Eitt hefti til Betri Heim
Avrik
Vakurt og stílreint hefti til eitt stílreint og vakurt byggjarí.
Ein øðrvísi starvslýsing
Avrik
Online,Avrik,Starvslýsing,Filmar
Okkara arbeiði er næstan altíð stuttligt, onkrar dagar er tað ordiliga stuttligt!
Tá alt gongur upp í eina hægri eind
Avrik
Tá vinnudeildin hjá 62ºN lat upp á sinni, var brúk fyri kreativum hugskotum til hvussu tey skuldu samskifta við sínar kundar.
Saman um sunnar miðlavanar
Avrik
Vit hava saman við SSP gjørt faldara, um sunnar miðlavanar
MRCC Hefti
Avrik
Uppgávan var, í stuttum, at lýsa kjarnuveitingina, ið hesi stillu og ósjálvsøknu fólkini gera á sjógvi, landi og í leysum lofti. Vit kunnu ikki vera tey fyri uttan.
Skeltir til Kvívíkar
Avrik
Nú er lættari hjá fólki at finna veg í Kvívík, Nudlavirkið hevur skeltað søguríku bygdina, soleiðis at vitjandi finna tað, ið tey leita eftir.
Ein spurningur, ið skapar kjak
Avrik
Nudlavirkið hevur hjálpt SSP, Fólkaheilsuráðnum, Rúsdrekkasølu landsins, Føroya Bjór og Okkara við nýggja átakinum, ið varpar ljós á foreldraleiklutin, tá ung drekka.


text:
09. Aug 2018
Føroya Sjómannadagur hevur til endamál at nøra og varðveita áhugan fyri fiskivinnuni á sjógvi og á landi, og at kveikja áhuga fyri tí, ið hevur við sjógvin at gera. Hetta verður gjørt uppá ein hugnaligan, gevandi og rúsfríðan hátt, so at familjur og fólk í...
12. Aug 2017
Aftur í ár bjóðar Føroya Sjómannadagur til ein heilt serligan sjómannadag, leygardagin 19. August, við ríkum upplivingum fyri øll. Í ár er tann stóra ókeypis fiskabuffé-in uppaftur størri við JFK, Christian í Grótinum og Bakkafrost borðreiða við fyrstafloks mati úr havinum. Fokus verður sett á...
20. Aug 2016
...
20. Aug 2016
Ipaddar, sjónvarp, fartelefonir, gávukekkar, uttanlandaferðir og mangt annað er at vinna á Føroya Sjómannadegi. Fiskikapping á Kósabrúnni Stór fiskikapping á Kósabrúnni fyri bæði gentur og dreingir. Nummar eitt tvey og trý fáa atgongumerki frá Cirkus...
20. Aug 2016
Leygarmorgunin kl. 10:30 verður stórt kaffiborð á bryggjuni úti í gomlu Klaksvíkini har borðreitt verður við einum serligum sjómannabolla og vinarbreyði. Kl. 12:30 verður stórt fiskaborð har Føroya Sjómannadagur bjóðar øllum at eta góðan mat úr havinum. ...
19. Aug 2016
Eins og undanfarin ár verður Skipalistakvissin aftur hesaferð ein hugnaligur partur av Sjómannadegnum. Tað verður Ernst Olsen, sum fer at standa fyri innleiðandi spurnarkappingini, meðan Gunnar Nolsøe verður vertur í finaluni. Tey ið luttaka í innleiðandi kappingini skulu...
15. Aug 2016
Í samband við Føroya Sjómannadag, verður almennur fundur í Norðoya Sparikassa, í Klaksvík, í kvøld kl. 19 har Archibald Black greiður frá endurbyggingini av garðinum hjá Nólsoyar Páll á Biskupstøð. Eisini verður høvi at seta spurningar.Sí skrá fyir Føroya Sjómannadag her ...
15. Aug 2016
Fríggjadagin 19. august verður fiskikapping og stórt vatnkríggj á Vánni. Tilmelding er í Norðoyasparikassa frí í dag og til fríggjadagin kl. 15. Tey sum melda til fáa eina vatn-sproytu (avmarkað nøgd) í deildini hjá Norðoya Sparikassa í Klaksvík. Reglugerð fyri...


text:
H71 fær høvið at vinna FM í manshondbólti triðja árið á rað. H71 lá sum keylan aftaná fyrstu FM-finaluna ímóti VÍF í Vestmanna tá teir taptu við 11 málum. Men hoyvíkingar hava vent niðurgongdini og mótgongdini og aftaná tveir sigrar í 2. og í kvøld 3. FM-hálvfinaluni í Hoyvíkshøllini eru hoyvíkingar aftur partur av FM-finaluni.
Í kvøld vann H71 greitt 28-21. Seinastu løtuna vóru hoyvíkingar flúgvandi, og teir vóru á odda 28-18 áðrenn VÍF slapp at pynta eitt sindur uppá úrslitið. Í steðginum var H71 á odda 14-11.
Peter Krogh og Vilhelm Poulsen vóru toppskjúttar hjá H71 við seks málum. Hilmar Leon Jakobsen skoraði fýra mál fyri H71. Filip Jojic gjørdist toppskjútti hjá VÍF við átta málum. Julian Olsen skoraði fýra mál fyri VÍF.
Tað var ein rørdur H71-venjari, Sonni Larsen sum Sjúrður H. Hoydal, frásøgumaður hjá FM1 fekk orðið á aftaná dystin. Sonni er ovurfegin um at fáa møguleikan at vinna FM-heitið triðja árið á rað. Hann er eisini glaður fyri hvussu spælararnir hjá honum hava reist seg aftaná lúsingin í Vestmanna í 1. FM-hálvfinaluni. Sonni undirstrikar, at tað verður talan um nakrar harðar FM-finalur móti antin Neistanum ella Kyndli, ið Sonni heldur verða tvey sera sterk lið.
TRÝST á PÍLiN undir MYNDINI, og hoyr frá FM1:
1) Hoyr Sjúrð H. Hoydal siga frá dystarendanum í Hoyvík.
2) Hoyr samrøðuna Sjúrður H. Hoydal gjørdi við ein sera fegnan og rørdan H71-venjara, Sonni Larsen.


text:
Lívstryggingarskipan
Lívstrygging
Upptøkutreytir
Virknir limir í S & K felagnum, sum eru fult arbeiðsførir, eru fevndir av tryggingini, tá hesir koma í felagið.
Tryggingin fellur burtur tá limur ikki longur er virkin limur í felagnum, tó fellur tryggingin altíð burtur við 67. ár.
Tó hava limir, sum ikki longur hava arbeiðsgevara, og sum
· fáa útgjald frá ALS
· eru í barnsburarfarloyvi,
· ikki eru í arbeiði
møguleika at halda fram í lívs-tryggingini eftir ávísum treytum, og við at rinda gjald til felagið.
Gjøld
Arbeiðsgevarin afturheldur gjaldið til felags lívstrygging, tá lønin verður flutt. Sambært sáttmálanum er álagt arbeiðsgevaranum at rinda eftirlønargjald. Sí meira um eftirløn.
Lívstrygging o.a.
Lívstryggingin og eftirlønin hjá S & K limum verður umsitin av P/F Føroya Lívstrygging.
Lívstryggingin gevur rætt til eingangsútgjald við deyða, varandi avlamni, hættisliga sjúku og lokaupphædd við eftirlønaraldur.
Útgjøld frá hesi lívstrygging verða goldin út í einum, skattafrítt.
Kravið fyri at fáa lokaupphædd útgoldnað er, at persónur hevur verið limur íalt 10 ár samanlagt, og tey seinastu 5 árini samanhangandi, innan limurin fyllir 67 ár.
Limur hevur eisini møguleika at fáa útgoldið lokaupphæddina áðrenn 67. ár, tó í fyrsta lagi við fylta 60 ár. Tá er útgjaldið 1/8 partur av fullari upphædd fyri hvørt árið innan 67. ár.
Hvør fær útgjald
Um tryggjaður limur doyr áðrenn 67. ár, verður tryggingarupphæddin útgoldin til eftirsitandi. Útgoldið verður uttan mun til, um limur doyr av vanlukku ella sjúku. Lívstryggingin er galdandi bæði í arbeiði og frítíð.
Tryggingarupphæddin við deyða verður útgoldin til næsta avvarðandi, uttan so, at onnur skrivlig avtala er gjørd. Næsti avvarðandi er hjúnafelagin. Um eingin hjúnafelagi er, verður útgoldið til børn (lívsarvingar) Eru eingi børn, verður útgoldið samb. arvalógini.
Ynskist tryggingarupphæddin útgoldin til onnur enn næsta avvarðandi t.d. sambúgva, skal hetta fráboðast skrivliga til Føroya Lívstrygging.
Hættislig sjúka
Trygging við hættisligari sjúku gevur rætt til útgjald, ið verður útgoldið, um limur far staðfest eina av hesum hættisligu sjúkum:
· Illkynjað krabbameinssjúka
· Blóðtøpp í hjartanum
· "Bypass" - Ballónvíðkan
· Hjartaloku skurðviðgerð
· Heilabløðing/slag
· Bjølgar á lívæðrum í heilanum
· Ávísir góðkynjaðir vøkstrir í heila ella mønu
· Disseminerað sklerosa
· ALS (amyotrofisk lateral-sklerosa)
· Vøddasvinn
· HIV-ígerð, sum er fylgja eftir blóðgávu ella arbeiðstreytaðari smittu
· AIDS (eyðkvæmi)
· Nýrasvignan
· Størri vevnaðarflutningur
· Miss av sjónini
· Miss av hoyrnini
· Creutzfeldt-Jacob sjúka
· Parkinsons sjúka, Paralysis agitans
Tryggingartreytirnar áseta neyvari hvør sjúkuavgerð er umfatað.
Barnatrygging fevnir um hesi børn:
· Biologisk børn
· Ættleidd børn
· Fosturbørn, treytað av, at hesi eru skrásett at búgva á sama bústaði sum samlagslimurin.
Barnatrygging verður veitt, um barn hjá limi í aldrinum 6 mánaðir til 18 ár, fær staðfest eina av hesum nevndu sjúkum:
· Illkynjaðar krabbameinssjúkur
· Meningitis
· Nýrasvignan
· Miss av sjón (barn skal vera 2 ár)
· Miss av hoyrn (barn skal vera 2 ár)
· HIV-ígerð, av blóðflutningi
· AIDS
Er ein av sjúkunum staðfest áðrenn innliman, verður trygging ikki veitt, um sama sjúka rakar av nýggjum.
Er krabbamein staðfest frammanundan, er eingin veiting fyri krabbasjúkur, uttan mun til, hvat slag av krabbasjúku rakar av nýggjum. Tó er galdandi, at um tað er staðfest í mesta lagi ein tilburður av krabbasjúku, at sjúkuviðgerð av hesari sjúku er endað, og tað eru liðin 7 ár síðani tað, er ein nýggj krabbasjúka tó fevnd av tryggingini. Hetta er treytað av, at einki afturfall hevur verið í áður nevnda tíðarskeiði.
Verður tryggingarupphæddin útgoldin, hevur sami limur ikki rætt til fleiri útgjaldingar, um so er, at ein hættislig sjúka rakar av nýggjum.
Av øðrum treytum kann t.d. nevnast at um limur doyr áðrenn 3 mánaðar aftan á, at hættislig sjúka er staðfest, lækkar upphæddin við deyða, við somu upphædd, sum er útgoldin limi í sambandi við hættisligu sjúkuna.
Fær limur ella eftirsitandi rætt til útgjøld frá tryggingini, t.d. við Hættisliga sjúku ella óarbeiðsføri, skal hetta meldast til Føroya Lívstrygging. Umsóknarbløð finnast á heimasíðuni http://www.liv.fo/.


text:
Visti tú, at leivdir frá fletting dálka?
Visti tú, at tað, sum dálkar eina mest at brenna hjá IRF, eru seyðaskinn? Av hesi orsøk verður heitt á fólk, um at lata seyðaskinn til endurnýtslu hjá góðkendum móttakara.
Visti tú eisini av, at tá ið IRF fær nógvar fullar vembur inn at brenna, so viðførir tað dálkandi útlát frá skorsteininum? Tømið vemburnar — tað verjir umhvørvið.
Verjið umhvørvið:
– Latið ikki seyðaskinn til brenningar — tað dálkar.
– Tømið vemburnar — fullar vembur dálka.
– Latið blóð og annað vatn seta frá, áðrenn leivdir frá fletting verða burturbeindar.
– Latið innvøl og leivdir í plastposar, áðrenn tað verður latið í vanligu bingjurnar.
Hitin í ovninum hjá IRF er vanliga um 1.000 stig. Fer hitin niður á 850 stig, viðførir tað dálkandi útlát í roykinum. Um heystið, tá ið nógvar vátar leivdir frá flettingini koma inn, kann tað verða trupult hjá IRF at halda ovnin nóg heitan, til tess at forða fyri dálkandi útláti. Vit heita tí á fólk, um at fylgja omanfyri nevndu vegleiðing, so vit í felag kunnu verja umhvørvið.


text:
Fleiri stjórar í almennnum føroyskum partafeløgum eru millum teir hægst løntu, og tað hevur burturav verið upp til nevndirnar at avgjørt. Nú verður mælt til, at landsstýrið fær øll viðurskifti á borðið, áðrenn ein stjórasetan verður avgreidd – stórur munur er á lønunum hjá teimum í almennu partafeløgunum og á alemennu stovnunum ella í umsitingini
“Landsstýrismaðurin hevur ábyrgdina av teimum feløgum, ið hann varðar av, og tað er hartil ofta hann, ið stendur fyri skotum í fjølmiðlunum, tá okkurt er. Landsstýrismaðurin má tí hava møguleika fyri at hava eitt ávíst eftirlit við teimum feløgum, ið hann varðar av, og tryggja sær, at hann kann standa inni fyri, hvussu tey verða rikin.”
Soleiðis stendur millum annað einum uppskoti um eigarapolitikk landsins, sum er handað landsstýrismanninum við vinnumálum, Poul Michelsen.
Hann hevur ábyrgdina av øllum teimum almennu partafeløgunum, har stjórarnir verða settir sambært avtalu við nevndina – men landsstýrisfólk eiga eisini ábyrgdina av stjórum í almennu umsitingini, sum virka sambært sáttmálum og tí ikki náa somu hæddir í løn.
Nú verður mælt til, at landsstýrismaðurin sleppur at stýra lønunum í almennu partafeløgunum nakað meira enn í dag.
Lesið meira um lønirnar HER


text:
Bíðilistar og nýtsla av skannarum á Landssjúkrahúsinum
2019-02-05 17:54
Heilsupolitikkur -
Kaj Leo Holm Johannesen, løgtingsmaður fyri Sambandsflokkin, hevur í dag sett Sirið Stenberg, landsstýriskvinnu í heilsumálum, ein skrivligan fyrispurning viðvíkjandi bíðilistum og nýtslu av MR- og CT-skannarum á Landssjúkrahúsinum. Svarast skal í seinasta lagi 10 yrkadagar eftir, at spurningurin er latin inn
Løgtingsmaðurin spyr fylgjandi:
1. Hvussu langir eru bíðilistarnir í løtuni til MR- og CT-skannararnar á Landssjúkrahúsinum?
2. Hvat er gjørt seinasta árið fyri, at fólk ikki skulu bíða ov leingi at sleppa framat MR- og CTskannarunum?
3. Hvussu nógv verða MR- og CT-skannarnir nýttur um vikuna?
4. Hvat er tað mest optimala nýtslan fyri ávíkavist MR- og CT-skannarnar fyri at stytta um bíðitíðina?
5. Hvør er orsøkin, um so er, at MR og CT-skannararnir ikki verða fult gagnnýttir?
Í viðmerkingunum til skrivliga fyrispurningin sigur Kaj Leo Holm Johannesen, løgtingsmaður, at nøkur av teimum tólum í okkara sjúkrahúsverki, sum hava serliga stóran týdning fyri útgreining av okkara borgarum eru skannarar. Hesi tól eru hjá sera nógvum við til at fáa staðfest, hvat bagir og síðan grundarlag fyri at seta í verk eina viðgerð.
Tað er samstundis nakað, sum bendir á, at nógvir borgarar ikki sleppa framat hesum tólum, eitt nú á Landssjúkrahúsinum, og m.a. tí eru nógvir føroyingar, sum tekna sær privatar tryggingar fyri at tryggja sær, at um okkurt verður áfatt, so sleppa tey sum skjótast til útgreining og viðgerð á sjúkrahúsi uttanlands.
Fyri ikki at taka grundarlagið undan okkara egna sjúkrahúsverki, er neyðugt at okkara dugnaligu starvsfólk innan sjúkrahúsverkið fáa neyðugar ressursir til at stytta um bíðilistarnar. Eisini er neyðugt, at samskipanin millum tey 3 sjúkrahúsini verður betri.
Tað kostar nógv fyri okkara samfelag, at fólk ganga óneyðuga leingi við heilsuligum avbjóðingum, bæði kropsliga og sálarliga.
At enda sigur Kaj Leo Holm Johannesen, løgtingsmaður, í sínum viðmerkingum, at vit føroyingar eiga at fáa somu møguleikar sum í Danmark viðvíkjandi viðgerðartrygd og at t.d. MR- og CT-skannarar verða brúktir optimalt.
Tá tað vísir seg, at fólk framvegis standa á bíðlista, so vil eg enn einaferð seta spurningin, um vit seta nóg mikið av ressursum til, at vit brúka skannararnar optimalt á Landssjúkrahúsinum, og hvørji ítøkilig átøk eru gjørd fyri at stytta um bíðilistarnar at sleppa í skannararnar - hetta síðani eg í januar 2018 spurdi um sama evnið.
Sambandsflokkurin


text:
Posts By Magnus Pauli West
Fyrireika teg til framtíðina; hon er jú ikki langt burturi20/02/2019 | Magnus Pauli West
Hevur tú hugsað um, hvat tú skal gera, tá tú ert liðug/ur at útbúgva teg? Skal tú arbeiða innan tað almenna, tað privata ella ætlar tú at gerast íverksetari? Sama hvat tú ætlar tær at verða, er tað ongantíð ov … Les meira...
Løgtingsvalið 2019: Søk um valrætt15/01/2019 | Magnus Pauli West
Heilsu- og innlendismálaráðið heitur á lesandi uttanlands um at senda inn umsókn um tey ynskja valrætt til Løgtingsvalið 2019.
Heilsu- og innlendismálaráðið hevur í dag sent út tíðindaskriv, har heitt verður á lesandi uttanlands um at senda inn umsókn, um … Les meira...
Álaborg ávegis á Fíggjarlógina17/12/2018 | Magnus Pauli West
Tá Fíggjarnevndin 14 desember læt Løgtinginum álitið fyri fíggjarlógina 2019, varð skotið upp at játta Føroyingafelagnum, Álaborg, fíggjarligan stuðul áljóðandi 100.000 kr.
Nevndin í Álaborg hevur síðani apríl 2017 arbeitt við at fáa felagið á fíggjarlógina eins og Føroyahúsið … Les meira...
Skráin fram til summarferiuna20/04/2018 | Magnus Pauli West
Nú tað líður ímóti ljósari og heitari tíðum, vil Føroyingafelagið kunna limir um, hvat hendir fram til summarferiuna. Á skránni hjá Føroyingafelagnum eru heili 6 góð tiltøk, sum eru ætlað til nærum allar aldursbólkar.
GG!
Broytingar kunnu verða framdar! … Les meira...
Nýggj nevnd í Føroyingafelagnum í Aalborg12/03/2018 | Magnus Pauli West
Árligi aðalfundurin hjá Føroyingafelagnum í Aalborg var í dag, á skránni vóru nýggju punktir. Fyrsta og næsta punkti á fundinum var val av fundarstjóra og fundarskrivara. Valið fall á Gurið Djurhuus til báðar uppgávurnar.
Eftir hetta gav formaðurin, Magnus Pauli … Les meira...
Útselt til ræstkjøtaveitsluna09/03/2018 | Magnus Pauli West
Nevndin í Føroyingafelagnum í Aalborg skal við hesum boða frá, at øll atgongumerkini eru seld til ársins ræstkjøtaveitslu.
Veitslan verður leygarkvøldið 17. mars kl. 19.00, tó lata dyrnar upp hálvan tíma áðrenn, og adressan er: Forchhammervej 5-7, 9000 Aalborg.
Tit … Les meira...
Tvey uppskot innkomin til aðalfundin05/03/2018 | Magnus Pauli West
Nevndin í Føroyingafelagnum í Aalborg vil við hesum boða frá, at tvey uppskot eru send nevndini og sum verða tikin upp á komandi aðalfundið, ið verður sunnudagin 11. mars kl. 11.00.
Her kunna tit lesa bæði uppskotini:
Leiðreglur og treytir
Hug at stilla upp til komandi nevndarvalið?01/03/2018 | Magnus Pauli West
Tann 11. mars verður árligi aðalfundurin hjá Føroyingafelagnum í Aalborg. Á aðalfundinum hava útisetar ein gyltan møguleika, at fáa innlit í felagið og hvat hendur í nevndini. Ein annar gyltur møguleiki á aðalfundinum er møguleikin hjá útisetum at stilla upp … Les meira...
Les um Føroyingafelagið og at lesa í Aalborg í nýggjasta Fjølnir blaðnum20/02/2018 | Magnus Pauli West
So er nýggjasta útgáva av blaðnum hjá MFS, Fjølnir, komið út. Í blaðnum kanst tú lesa um Føroyingafelagið í Aalborg og um at vera lesandi í Aalborg.
Blaðið finnist her.
Góðan lestur!
Aðalfundurin hjá Føroyingafelagnum í Aalborg12/02/2018 | Magnus Pauli West
Sunnudagin 11. mars kl. 11.30 verður árligi aðalfundurin hjá Føroyingafelagnum í Aalborg. Á skránni verður m.a. framløga frá formanninum, roknskapurin fyri 2017 verður kunngjørdur, væl av nevndarlimum og viðger av innkomnum uppskotum. Niðanfyri er yvirlit yvir allari skránni.
Til aðalfundin … Les meira...


text:
Jensenshávur (reyðhávaættin)
Galeus murinus (Collett, 1904)
Stødd: Jensenshávur verður í minsta lagi 63 cm langur. Vanlig stødd vestur av Føroyabanka er um 45 cm.
Dýpi: Hann hevur verið veiddur úr 380 m niður á 1200 m dýpi.
Litur: Hann er gráur, ljósamorgráur á bakinum, ljósgráur undir búkinum. Forkanturin á fjaðrunum er dimmur og bakkanturin næstan hvítur. Táknarivurnar og kjafturin eru dimt viólblá/svørt.
Lýsing: Jensenshávur er smidligur fiskur. Kroppurin er hægstur frammanvert gotið. Høvdið er um 18% av heildarlongdini. Gronin er fløt, kjafturin nógv bogin. Hann hevur smáar, hvassar tenn. Eyguni eru umleið 25% av høvuðlongdini.
Hann hevur tvær smáar ryggfjaðrar. Fremri kanturin á fremru ryggfjøðurini er á miðjum fiski og aftara fjøðurin beint framman fyri klingruna. Hann hevur langan
stert við smáum píkum á yvirkantinum og eina langa fjøður undir stertinum. Sterturin vísir mest sum beint aftur úr rygginum, erikki upprendur.
Makaðu fjaðrarnar eru stuttar og breiðar. Hann hevur eina gotfjøður, har fremri endi er undir miðjum gloppi millum ryggfjaðrarnar og aftur til afturendan á aftara ryggfjaðrafestinum. Beina strikan gongur ovarlaga á síðuni, úr nakkanum aftur í stertin, har hon verður bend niður á stertin. Andahol aftan fyri eyguni.
Eyðkenni: Í skapi er hann sum ringhávur, lágur og langur. Munur teirra millum er m.a. liturin, og at tær aftastu fjaðrarnar á jensenshávi koma ikki aftur til stertin. Forendin á fremru ryggfjøðurini er mitt á fiskinum. Gotfjøðurin er long og lág.
Týdningur: Hann hevur ikki vinnuligan týdning.
ES: Íslendski fiskifrøðingurin Bjarni Sæmundsson navngav henda hávin eftir frama danska djórafrøðinginum Adolf S. Jensen.
en: Mouse catshark, fr: Chien islandais, ís: Jensensháfur
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Eygnalokshávar Carcharhiniformes
Hesin hópurin hevur 8 ættir við um 49 slektum og 224 sløgum.
Av teimum eru undir Føroyum 4 ættir, við 6 slektum og 7 sløgum:
Hesin er tann talríkasti av hávahópunum.
Eygnalokshávarnir hava fimm táknaop, har tey aftastu eru oman fyri uggafjaðrarnar.
Eina gotfjøður, tvær píkaleysar ryggfjaðrar. Teir hava eygnalok (blinkhinnu), summir bert lutvíst. Kjafturin røkkur aftur um eyguni. Nakrir hava andahol.
Teir liva bæði á djúpum vatni og á grunnum og eru bæði við botnin og uppi í sjónum.


text:
Brún rotta
Brúna rottan er størri enn tann svarta, og kallrottan er størri enn kvennrottan. Hon vigar 200-400 g, kroppurin verður 21-29 cm langur og halin 17-23 cm langur, í halanum eru 160-190 ringar. Feldurin er javnt grámorreyður, og hon er ljósari undir búkinum. Brúna rottan er førlig, snáðin er kýpin, og eyguni smá. Oyruni eru loðin og stutt og røkka tey ikki niður á eyguni, verða tey løgd fram á pannuna.
Brúna rottan verður eisini nevnd ferðarottan. Hon hevur sín uppruna í Ásia og í Kina og kom til meginpartin í Evropa í 1727, tá ið hon í murlutali svam tvørtur um Volga. Men til Danmarkar kom hon longu í 1716, tá ið Pætur Mikli keisari var og vitjaði, hann kom sjóvegis til Keypmannahavnar. Haðani var høgligt hjá henni at sleppa norðureftir, til Noregs, Føroya, Íslands og Grønlands. Rottan kom til Føroya við einum norskum skipi úr Tróndheimi, ið nevndist Kongen af Preussen. Skipið var á veg til Dublin, tá tað gjørdist vrak á oynni Lewis í Skotlandi. Vrakið rak norðureftir og kom inn á Hvalba í mai 1768. Við hesum vrakinum komu tær fyrstu rotturnar til Føroya, og longu í 1769 var hon komin til Havnar. Brúna rottan er bara í teimum stóru oyggjunum.
Rottan heldur til allastaðni, við hús eins væl og burtur frá húsum, um nóg nógv føði er at fáa. Hon etur alt og aftrast ikki við at taka mýs, egg og ungar, haruungar og ræ. Ofta hevur rottan ávís pláss, har hon etur, og tá ríviligt er, kann hon goyma sær niðurfyri.
Rottan er náttardjór burturav. Hon er ferm at klintrast og reika um allastaðni, har bygt er. Hon kann eisini leggjast í fuglabjørg, ikki minst í lundalondini, og har skrápur og drunnhvíti eiga, kann hon oyða alt. Hon heldur seg á ávísum økjum í búflokkum, sum kallrotta við fleiri kvennrottum og ungum teirra stendur fyri.
Kvennrottan gongur kviðin í 22 dagar, og hon leggur 3-5 ferðir um árið 6-12 ungar hvørja ferð. Nýlagdir eru teir naknir og blindir, og tríggjar mánaðir gamlir eru teir kynsbúnir. Ofta eru fleiri legur í sama rottureiðrið, soleiðis eru fleiri rottur um somu holu. Livialdurin hjá rottu er vanliga 1½ ár.
Allastaðni hevur verið roynt at avoyða rottu, tí at hon kann spjaða sjúku millum fólk og húsdjór. Hon gnagar allastaðni, og er hon til miklan ampa. Í Føroyum hevur hon nærum forkomið einstøkum bjargafuglum. Er rotta í oynni, eru t.d. lundi og skrápur at kalla burtur. Føroysku kommunurnar hava lógir at ganga eftir, tá tær royna at týna rottuna.


text:
SACS skeið 2018
Komandi summar verður aftur skipað fyri "Summer Academy on the Continental Shelf" (SACS) skeiði, sum hesuferð verður hildið í Tanzania
Fróðskaparsetrið er gingið saman við African Institute of International Law í Arusha, Tanzania, um at fremja samstarv millum partarnar um útbúgving og gransking, virðismenning, sínámillum kunning og vitanaruppbygging innan evni av felags áhuga.
Fyrsta ítøkiliga tiltak partanna millum verður skeiðið Summer Academy on the Continental Shelf (SACS), sum skal haldast í Arusha í apríl 2018.
Endamálið við hesum skeiði er at veita innlit í altjóðarættarlig og vísindalig atlit, ið eru grundleggjandi fyri rættarreglurnar í tilknýti til landgrunnin.
SACS varð hildið í Føroyum í 2014, 2015 og 2016, men fyri at fremja luttøku frá menningarlondum hevur landsstýrið játtað stuðul til hesaferð at flyta tiltakið til Tansania.
Umleið átta lærarar verða á SACS. Teir telja dómarar í altjóða dómstólinum í Haag, limir í landgrunsnevnd Sameindu Tjóða og í altjóða havbotnsmyndugleikanum hjá ST umframt aðrar føroyskar og afrikanskar v.m. serfrøðingar í altjóða lóg og jarðvísundum við altjóða royndum innan landgrunsrættindi og marknaseting.
Størsti parturin av teimum 32 skeiðsluttakarunum fara hesaferð at koma úr Afrika og øðrum menningarlondum kring heimin, men pláss verður eisini til ávíst tal av sjálvfíggjaðum luttakarum úr ymiskum framkomnum londum umframt ein lesandi á Setrinum.
Meira er at lesa um Summer Academy on the Continental Shelf (SACS) á heimasíðu setursins HER
-
23.04.2019 Setrið Depilin fyri heilsugranskingMaria Skaalum Petersen nýggjur leiðari í Depilinum fyri Heilsu- og AlmannagranskingFróðskaparsetur Føroya (FF), Landssjúkrahúsið (LS) og Deildi...
-
17.04.2019 Setrið Føroyamálsdeildin Námsvísindadeildin Náttúruvísindadeildin Søgu- og samfelagsdeildin LestrarskrivstovanUmsóknarfreist til kvotu 2 farinÁ midnátt 15. apríl var freist at søkja inn til lestur á Set...
-
12.04.2019 NáttúruvísindadeildinFrágreiðing um haruveiðuna í 2018Nú alt er talt saman, kom samlaða talið av skotnum harum í 2...